«Гаштак» клуби Cinara’s мажмуасида\nМен сихда пиширилган мазали қўй гўштини танаввул этар эканман "Прометей тўғри инсон бўлган экан" деган хаёлга бордим. Прометей оловни инсониятга ҳадя этгани катта жасорат бўлиб, у бизнинг аждодларимизнинг пазандаликка бўлган ишқибозлигини кескин ўзгартирган. Ва албатта, илк таом олавда тайёрланган қандайдир фуагра эмас, балки гўшт бўлди.\n"Гаштак" клуби Caravan Group ресторанлар тармоғи бошқарувчиси Тимур Мусин таклифига кўра табиат қўйнида жойлашган "Cinara’s"\nресторан мажмуасига ифторликка ташриф буюрди.\nЭнг қизиғи нимада эканлигини биласизми? Тимур бир ҳафта аввал, яъни бундан олдинги йиғилишда Гаштак клуби аъзоларидан қандай таомномани, яъни биринчи, иккинчи ва ҳаказосига нима исташларини сўраб олган эди. Caravan тармоғи ресторанлари ўзбек, итальян, инглиз, грузин, япон, украин, рус ошхонасидан иборат эканлиги тушунарли. Аммо, қўпол тасдиқ бўлса ҳам пойтахнинг турли ерларида жойлашган масканларда таклиф этиладиган таомларни уй шаротида ҳам тайёрлаш мумкин деб айтиш жоиз. Ёки бўлмаса кафе, ресторан, чойхонага келиб истаганимизни ярим соат ичида олиш мумкин. Аммо битта таом борки уни ҳар доим ҳам истеъмол қила олмайсан, чунки тайёрланиш жараёни узоқ вақтни олади. Бошқа ҳамкасблар бирон нарса дейишга улгурганларига қадар мен: - "Ҳеч қандай шўрва, биринчи, иккинчи таом керак эмас. Иштахани ҳеч нима билан чалғитиб, бўғиш керакмас. Ҳамма учун битта таом. Фақат сихда пиширилган битта қўзичоқ етарли" деб айтдим.\nВа айнан шундай қилдик. Тоғ салқинида сих бўйича мутахассис Акбар Алимов жуда ҳам мазали қўзичоқни пиширди. Акбар ака бир сутка давомида таомга меҳр бериб пиширганликлари боис гўштимиз жуда ҳам мазали ва майин бўлиб пишди. Яхшиямки мен бошқа ҳамкасблар каби бошқа таомларга чалғимадим. Бутун эътибор сихда пиширилган гўштга қаратилди.\nТўғриси озгина «Cho’l-somsa» навоийча сомсага чалғидим. Узум дарахти ўтинидан ёпилган мазали нондан бахраманд бўлмаслик мумкин эмас эди. Аммо бутун эътибор гўштда эди.\n"Прометей тўғри инсон бўлган экан". Акбар Алимов эса унинг муносиб давомчиси.\nНашр санаси: 13-07-2015\n9 май – Хотира ва қадрлаш кунига бағишланган тадбир\nЭнг машҳур зираворлар


Инсонпарварликнинг юксак намунаси | O'zLiDeP\nИнсон учун киндик қони томган тупроқда, оиласи даврасида, яқинларининг дийдорига тўйиб, озод ва хотиржам яшашдан ортиқ бахт бўлмаса керак. Бироқ беш қўл баробар бўлмаганидек, ана шу бахтни ҳис этмасдан бу ҳаётда тўғри йўлдан адашиб, дунёнинг қонли нуқталарида оғир ҳаётни бошидан ўтказган юртдошларимиз ҳам йўқ эмас. Улар билиб-билмай босган қадамлари эвазига мислсиз азобларга гирифтор бўлишди. Ана шундай йўлдан адашган, чин дилдан пушаймон бўлиб, имкон берилса, қайтадан жамиятнинг тўлақонли аъзоси бўлишга интилаётган ватандошларимизни давлатимиз жазолашни эмас, ижтимоий мавқеини тиклаб олиши учун ҳар томонлама ёрдам кўрсатиш каби инсонпарварлик чора-тадбирларини кўрмоқда.\nПрезидентимиз Шавкат Мирзиёевнинг топшириғига биноан муқаддас Рамазон ойида 156 нафар ватандошимиз, асосан аёллар ва болалар Яқин Шарқдаги қуролли можаролар ҳудудидан юртимизга қайтарилгани бунинг ёрқин исботи бўлди. Бундан барча юртдошларимиз бирдек қувонди десак муболаға бўлмаса керак. Чунки азалдан кечиримлилик, бағрикенглик, адашганни тўғри йўлга бошлаш, меҳр-оқибатли бўлиш каби чин инсоний фазилатлар халқимизнинг қон-қонига сингиб кетган. Мазкур хайрли ташаббус замирида ҳам инсон, унинг ҳаёти, эркинлиги, шаъни, қадр-қиммати ва бошқа ажралмас ҳуқуқларини олий қадрият деб тан олиш каби умуминсоний ва конституциявий принциплар мужассамдир. Зеро Ўзбекистон бугунги тарихий босқичда ҳар бир фуқаронинг ҳаёти ва тақдири давлатнинг энг олий қадрияти эканлиги туфайли тараққиётнинг янги поғонасига қадам қўйди.\nПрезидентимиз ва халқимиз томонидан кечирилган шахслар ўз оиласига ва жамиятга қайтиб, бундан буён мамлакатимизда амалга оширилаётган ислоҳотларнинг фаол иштирокчиси бўлишига, яратилган ушбу имкониятдан тегишли хулоса чиқаришига ишончимиз комил. Чунки бу инсонларга ҳукуматимиз томонидан тиббий, психологик, моддий ва маънавий ёрдам кўрсатилади.\nХожаниязова Гулхатича2019-05-31 12:29:55\nЮрбошимиз омон булсин\nХожаниязова Гулхатича2019-05-31 12:28:12\nБу инсонпарварлик ва олийжаноблик учун президентимизга мингдан минг рахмат айтишни хохлардим. Инсон дунега келар экан тинч осмонимизга,тан соглигимизга умуман айтган Узбекистондек тинч юртда тугилганига шукироналик келтириши лозим.\nРахманова Гульнара УзЛиДеП Тахтакупир туман Кенгаши ижрочи котиб 2019-05-31 08:51:34\nБу маколада хакикатдан хам оччик хакикат суз этилган. Очик осмон, тинч ва фарован замоннинг кадр кимматини хар бир элим, юртим деган инсон хис килиши ва абайлаши лозим. Шунки у бизнинг энг катта бойлигмимз. Рамазон ойида хайрли ишларни амалга оширишда бош булган хурматли юртбошимиз сог омон булишини тилаймиз. Узга юртда юрганлар - уз юртининг ота онасининг якин кариндошларию ёру биродарларининг, тинч замонимизнинг, мусаффо хавомизнинг канчолик азиз эканлигини яна бир бор хис килди албатта. Уз ватанини севмаган инсон хеч кимга хам яхшилик тилашмайди. Хар биримиз мустаккил она ватанимизни кадр кимматига етиб яшайлик азизилар.


Афғонистонда рўй берган зилзила оқибатида минтақа мамлакатларида камид 150 одам нобуд бўлди\nАфғонистоннинг Ҳинду Куш минтақасида 26 октябрь куни рўй берган зилзила оқибатида Жанубий Осиёнинг бир неча мамлакатида 70дан ошиқ одам ҳалок бўлди, ўнлаб одам жароҳатланди. Табиий офат катта вайронагарчиликларга сабаб бўлди.\nЭпимаркази Афғонистон шимоли-шарқида бўлган зилзила кучи 7,5 баллни ташкил қилган. Ер силкиниши Кобул, Исломобод ва Деҳлида ҳам сезилди.\nПокистон расмийларига кўра, табиий офат оқибатида 120дан ортиқ одам ҳалок бўлган. Афғонистон расмийлари 30дан ошиқ фуқаросининг ҳалок бўлганини билдирди. Жумладан Тахор вилоятида 12 нафар ўқувчи қиз нобуд бўлган.\nТахор вилояти ҳокимлиги матбуот вакили Суннатулоҳ Тимурнинг Озодликка айтишича, фожиага вилоят маркази Талоқан шаҳридаги мактабдан ўқувчилар қочиб чиқаётган пайтда юзага келган издиҳом сабаб бўлган.\n- Қизларнинг кўпчилиги юзага келган саросима натижасида нобуд бўлди. Мактаб биносига шикаст етмади. Лекин саросима катта бўлди ва мактбнинг иккинчи қаватидан биринчи қаватган элтадиган йўлаги битта бўлгани боис айрим қизлар йиқилиш натижасида нобуд бўлган бўлиши мумкин, деди расмий.\nҲокимлик матбуот вакили 30га яқин ўқувчи қиз турли жароҳатлар билан касалхонага ётқизилганини қўшимча қилди.\nОзодлик афғон хизмати муҳбири Бағлон вилояти марказида бир нечта бино қулаб тушганига гувоҳ бўлганини хабар қилди.\nЗилзила тўлқинлари Ўзбекистоннинг катта қисмида ҳам сезилди. Тошкент сейсмик маркази берган маълумотга кўра, пойтахтда зилзила тўлқинлари 5 баллни ташкил этган. Сурхондарёда эса ер силкиниши 5,5 балл кучга эга бўлган.\nЎзбекистонда талафот ва вайронагарчиликлар тўғрисида расмий хабарлар йўқ.


«Ҳамма ўзи учун халқ қилинган нарсага муяссардир», дедилар».\nЯъни ким жаннат аҳли, ким дўзах аҳли бўлиши олдиндан маълумми, деб cўрашди. Билувчи маълум ва машҳур бўлганидан «Маълумми» лафзи қазои қадар Аллоҳнинг илмидан эканига яна бир далилдир. «Белгиланганми», «тайин қилинганми», «ҳукм қилинганми» каби сўзлар ишлатилмаган, балки «маълумми» сўзи ишлатилган. Бу саволга Расули акрам соллаллоҳу алайҳи васаллам:\nЯъни «Ҳа, жаннат аҳли ва дўзах аҳли маълумдир», деганлар.\n«Ҳамма ўзи учун халқ қилинган нарсага муяссардир», деб жавоб бердилар.\nУшбу ҳадиси шарифда мусулмон инсоннинг келгуси ишларда қазои қадарни қандай тушуниши лозимлиги баён этилган. Мусулмон инсон бўлажак ишларда «Ҳамма ўзи учун халқ қилинган нарсага муяссардир» жумласини шиор қилиб олиб, ўзини амалга уриши керак. Ўзи учун яхши амаллар муяссар эканини исботлашга ҳаракат қилиши лозим.\nМусулмонлар ўз шахсиятларини, муносиб ўринларини тикламоқчи бўлсалар, қазои қадарга бўлган иймонни аввалги, соф ҳолига келтириш ҳам энг зарур ишлардан бири эканини унутмасликлари керак.


Ҳамас ўт очишни тўхтатади\n06 июл 2022, Тошкент вақти: 10:05\nҲамас ҳаракати ўз жангарилари Ғазода дарҳол ўт очишни тўхтатишини эълон қилди. Бундан аввал Исроил томони Ҳамасга қарши операциядан кўзланган мақсадга эришилганини айтиб, бир томонлама равишда ўт очишни тўхтатган эди.\nҲамас ҳаракатининг етакчиларидан бири Айман Таҳа исломий ҳаракат томонидан эълон қилинган сулҳ бир ҳафта давом этиши ва уни узайтириш масаласи Исроилнинг Ғазодан барча қўшинларини олиб чиқишига боғлиқ бўлишини маълум қилди.\nҲамас, шунингдек, Ғазо аҳолисига инсонпарварлик ёрдамининг етказилиши учун Исроилдан минтақага элтувчи барча чегара пунктларини очишини талаб қилди.\nУндан аввал Ҳамас Исроил бир томонлама эълон қилган сулҳни тан олмаётган эди.\nБугун Мисрда Ғазода сулҳ ўрнатилишига оид саммит иш бошлайди.\nИсроил 27 декабрда Ғазо ишғолини бошлаганидан бери 1200 га яқин фаластинлик ўлдирилди. Исроил томонидан 13 киши ҳалок бўлди.


Articles Posted in the " Саломатлик " Category\nby "Истиқбол йўли" On Апрель 21, 2018\nГепатит ўта хавфли касаллик Халқ тилида “сариқ касаллиги” номини олган вирусли гепатит ўта юқумли ҳисобланиб, тиббиётда унинг А, B, D, Е, F, ва G каби турлари аниқланган. Асоратларига кўра энг хавфли хасталиклар сирасига кирувчи бу дарднинг олдини олиш, ундан сақланишга азалдан жиддий ёндашиб келинган. Гепатитнинг ўткир юқумли А турининг вируси бемор ёки вирус ташувчи қонида […]\nОВҚАТЛАНИШНИНГ ОЛТИН ҚОИДАЛАРИ\nИчимликсиз овқатланинг! Овқатланиш жараёнида ва овқатдан кейин ичимлик истеъмол қилиш мутлақо мумкин эмас. Сув, чой ёки бошқа суюқлик ошқозон муҳитини бузади ва ошқозон жавҳарини суюлтиради. Ошқозонда овқат ҳазм бўлиш ўрнига ичакларда бижғиб, турли касалликларнинг пайдо бўлишига сабаб бўлади. Жағингизни ишлатинг Овқатни яхшилаб чайнанг. Овқат камида 30 марта чайналиши керак, токи таъми ўзгариб ва бир масаллиққа […]


Миллиардер Ларри Пейж Alphabet’нинг 80 млн долларлик акцияларини сотди – Kommers.uz\nМиллиардерлар\t7:30 | 8.2.22\nМиллиардер Ларри Пейж Alphabet’нинг 80 млн долларлик акцияларини сотди\nКомпания акциялари уларни бўлиш режалари эълон қилингандан сўнг 10 фоизга қимматлашганди.\nGoogle асосчиларидан бири Ларри Пейж Alphabet’нинг 80 миллион долларлик акцияларини сотди. Бу ҳақда MarketWatch хабар берди.\nМаълум қилинишича, Alphabet Inc. ҳаммуассиси ва бошқарув кенгаши аъзоси Ларри Пейж компаниянинг 80 миллион долларлик акцияларини сотган. Бир неча кун олдин компаниянинг қимматли қоғозлари чорак молиявий натижалари тўғрисидаги ҳисобот ва акцияларни бўлиш режалари ҳақидаги ҳисоботлар эълон қилинганидан сўнг 10 фоизга қимматлашганди.\nЛарри Пейж 3 февраль куни очиқ бозорда C тоифасидаги 13 миллион 889 дона акцияни сотган. Бу тадбиркорга 40,56 миллион доллар маблағ келтирган. Маълумотларга кўра, акцияларнинг ўртача нархи 2920,53 долларни ташкил қилган.\nШунингдек, шу куннинг ўзида Ларри Пейж бозорга 13 миллион 889 дона А тоифали қимматли қоғозларни жойлаштирган ва компанияга қўшимча 40,64 миллион доллар даромад келтирган. Акцияларнинг ўртача нархи 2926,36 долларни ташкил этган.\nТаъкидланишича, 2 февраль куни Alphabet Inc. 2021 йилнинг тўртинчи чораги учун молиявий ҳисоботларини эълон қилган. Чоракда компаниянинг даромади 75,33 миллиард долларга етиб, 2021 йилга нисбатан 32 фоизга ўсган. Шунингдек, Alphabet Inc. июльгача 20:1 шаклида акцияларни тақсимлашини эълон қилган.\nАввалроқ Alphabet’нинг шўъба корхонаси ўртача дастурчи даражасида код ёзадиган нейрон тармоғини яратгани хабар қилинганди. Шунингдек, Alphabet капиталлашуви акциялар бўлиниши ҳақидаги хабарлар фонида деярли 2 триллион долларга ошгани ҳақида хабар берилди.


Имом Бухорий ҳадисларни такрор келтиришидан кўзлаган мақсади – Imom Buxoriy xalqaro ilmiy-tadqiqot markazi\nHome / МАҚОЛАЛАР / Имом Бухорий ҳадисларни такрор келтиришидан кўзлаган мақсади\nИмом Бухорий ҳадисларни такрор келтиришидан кўзлаган мақсади\n14/08/2019\tМАҚОЛАЛАР 131 кўрилган\nИмом Бухорий “ал-Жомиъ ас-саҳиҳ” асарини ёзишда ўзига хос бўлган услублардан бири ҳадисларни такрор келтириш бўлиб, бунда еттита мақсади бўлган:\nҲадисни нақл қилувчилардан шубҳани кетказиш. Баъзи ровийлар ҳадисни тўлиқлигича ва айримлари қисқалигича ривоят қилган. Шу сабабли Имом Бухорий ровийлардан шубҳани кетказиш учун ҳадисни мукаммал келган бўлса, мукаммаллигича ва агар мухтасар келган бўлса, мухтасарлигича ривоят қилган.\nИмом Бухорийнинг иккинчи мақсади ровийлар лафзларининг хилма-хиллигини баён қилишликдир. Чунки ровийларнинг иборалари турли хил бўлиб, ровий тарафидан ривоят қилинган ҳадисда бошқа маъно учун эҳтимоли бор бўлган сўз бўлса, Имом Бухорий ўзининг шартига тўғри келса, у ҳадисни ўз йўлича келтириб, ҳар бир лафз учун янги боб ажратган. Шу сабабли у кишининг саҳиҳларида боблар бир нечта турга бўлинган. Имом Бухорийнинг саҳиҳларини ўрганишда буни билишлик жуда аҳамиятлидир.\nИккита қарама-қарши ишдан бирини устун қўйишдир. Агар муттасил ва мурсал ёки мавқуф ва марфуъ ҳадислар қарама-қарши келса, Имом Бухорий муттасил ва марфуъ ҳадисни устун қўйган. Шуни асос қилиб муттасил ва марфуъ ҳадисга таъсир қилмаслигини огоҳлантириб мурсал ва мавқуф ҳадисни келтирган.\nСанаддаги зиёда бўлган ровийдан гумонни кетказиш учун ҳадисни такрор келтирган. Шу ўринда баъзи ровийлар санадда бир кишини зиёда қилишлиги у кишининг наздида дуруст иш бўлиб, албатта ровий устози ривоят қилган ҳадисни бошқа бир кишидан эшитди. Натижада ровий ҳадисни у кишининг номидан айтди. Шунга биноан ровий бу ҳадисни иккита йўл билан ривоят қилади. Имом Бухорий ҳам бу санадни санаддаги зиёда бўлишдаги гумонни кетказиш учун иккита важҳга кўра келтирган.\nЭшитган нарсасини очиқ-ойдин тушунтириб бериш учун ҳадисни такрор келтириш. Шу жойда фалончидан фалончи, деган лафз билан ривоят қилинган ҳадисни келтириб, сўнгра шу ҳадисни ровий эшитишлик билан очиқ-ойдин қилган бошқа йўл билан келтиради. Имом Бухорий бу йўлнинг амалга ошиши учун ровийларнинг бир-бирлари билан учрашишлигини шарт қилади.\nҲадисни ноаниқлик чегарасидан чиқаришдир. Гоҳида ҳадис аҳлидан бўлмаган киши бундай ҳадисни “такрорланувчи ҳадис”, деб қаттиқ ишонади.\nҲадис йўлларини баён қилишликдир. Шу ўринда ҳадис ҳадис йўлларини қамраб олган бир нечта маъноларни ўз ичига олади. Шу сабабли Имом Бухорий хар бир бобда ҳадисни биринчи йўлдан бошқа бўлган йўл билан ҳам келтиради.\n Муттасил – Барча ровий эшитиб, исноди Росулуллоҳ соллаллоҳу алайҳи васалламгача узлуксиз бўлган ҳадис.\n Мурсал – Ҳадисдаги саҳобийлардан бир ёки бир нечтасини тушириб ривоят қилмоқ.\n Мавқуф – Ҳадисни бир саҳобийга ёки ундан кейинги наслдан бирига нисбат бермоқ.\n Марфуъ – Санади Набий соллаллоҳу алайҳи васалламга етказилган ҳадис.\n Бу маълумотлар Ҳофиз Ибн Ҳажар Асқалонийнинг “Ҳадюс сори” китобидан мухтасар қилиб тартибланди. 15 саҳифа.


Баҳор фасли охири, хусусан, май ойининг иккинчи ҳафтасида Испаниянинг Жирона кўчалари турфа рангли гуллар билан безалади. Яъни бир ҳафта давомида шаҳарда анъанавий гуллар фестивали бўлиб ўтади.\nБу йилги гуллар фестивали 8–16 май кунларига тўғри келди. Шаҳар бўйлаб сайр қилар экансиз, турли ташкилотлар, муассасалар томонидан жами 92 та гул безаклари ўрнатилганига гувоҳ бўласиз.\nРафиқам ва фарзандим билан мана шу 92 безакнинг баъзиларига ташриф буюрдик. Ҳар доимгидек жараёнларни расм ва видеога муҳрлашга ҳаракат қилдим.\nШаҳарнинг машҳур объектларидан бири Густав Эйфел томонидан Оняр дарёси узра қурилган Эйфел кўприги гуллар фестивалининг ҳам асосий безакларидан бири ҳисобланади. Қизил темир панжаралар шаклида ишланган мазкур кўприк турли гуллар, ўсимликлар ва барглар билан безатилган.\nГарчи пандемия туфайли саёҳат имконияти кескин чекланган бўлса-да, кўприкда кўплаб маҳаллий ва хорижий сайёҳларни учратасиз.\nШунингдек, дарё узра ўтган бошқа бир қанча кўприклар ҳам гуллар билан безатилганини кўриш мумкин.\nЖиронанинг эски шаҳар қисмига кириб борар экансиз, кўчалар ҳам гуллар билан безатилганига гувоҳ бўласиз.\n«Тахтлар ўйини» фильмининг 6-мавсуми саҳналаридан айримлари олинган жой – Авлиё Марти Сакоста черкови зиналари ҳам гуллар ва хушманзара ўсимликлар билан безатилган.\nГуллар фестивалининг энг қизиқарли манзилларидан бири, шубҳасиз, мактаб ва боғча болаларининг ўқитувчилари ёрдамида тайёрлаган безаклари жойлашган кўчадир. Кўчада Жиронадаги мактаб, боғча, меҳрибонлик уйлари тарбияланувчилари томонидан ишланган турли асарларни кўриш мумкин.\nШаҳарнинг у қадар гавжум бўлмаган кўчаларини кезганингизда ҳам ҳар-ҳар ерда ўрнатилган махсус гул безакларини учратасиз.\nФестиваль тарихи 1954 йилга бориб тақалади. Ўша йили бир гуруҳ ёш тадбиркорлар шаҳар муниципал театрида гуллардан ишланган асарлар намойишини ташкиллаштиради. Шанба ва якшанба куни бўлиб ўтган мазкур мусобақа кутилмаган машҳурлик ва муваффақият қозонади. Шундан сўнг бу тадбир ҳар йили ўтказила бошлайди. Йиллар давомида ўзининг гул безакларини намойиш қилувчи ташкилотлар, муассасалар сони ошиб боради.\nUzbekLife’нинг Испаниядаги колумнисти\n16:51 / 18.06.2021\nИспанияда кўчада ниқоб тақиш режими бекор қилинади\n14:10 / 17.06.2021\nEmpadronamiento — у нима ва қандай имкониятлар беради?\nИспания таълим имкониятлари, имтиҳонсиз қабул ва ижарадан қиммат ётоқхоналар – Валядолид университети магистранти билан суҳбат\n14:43 / 30.05.2021\nИспанча пенсия тақсимоти: фуқаро вафот этган турмуш ўртоғининг пенсиясини олиши мумкин


Бош прокуратура «Камолон» маҳалласида содир бўлган қотиллик ҳақида расмий маълумот берди\n16:40 / 10.10.2019\nБош прокуратура Тошкент шаҳрининг “Камолон” маҳалласида содир этилган қасддан одам ўлдириш жинояти юзасидан баёнот берди. Бу ҳақда маҳкама жамоатчилик билан алоқалар ва ҳуқуқий ахборот бўлими бошлиғи Ҳаёт Шамсутдинов маълум қилди.\nҚайд этилишича, 2019 йил 5 октябрь куни соат тахминан 04:30ларда Шайхонтоҳур тумани, Киркий кўчасида жойлашган уйнинг ётоқхонасидан, шу хонадонда истиқомат қилиб келган А.А.нинг (1993 й.т., ХАТБ “Универсал банк” Тошкент филиали бўлим бошлиғи лавозимида ишлаган) мурдаси бўйин соҳасидан дазмол шнури билан бўғилган ҳолатда топилган.\nСуд тиббий экспертизасининг дастлабки хулосасига кўра, А.А.нинг ўлими бўйин аъзоларининг сиртмоқ билан бўғилишидан келиб чиққан механик асфикция натижасида юз берганлиги аниқланган.\nМазкур ҳолат юзасидан 2019 йил 5 октябрь куни Тошкент шаҳар прокуратураси томонидан Жиноят кодексининг 97-моддаси 1-қисми билан жиноят иши қўзғатилган.\nСўнгра, О.Х. хонадонда бўлган марҳум А.А.га тегишли 2 та уяли телефон аппаратлари, 500 АҚШ доллари ва 110.000 сўм пулларини ҳамда жиноят изларини яшириш мақсадида шериги К.А.га тегишли 1 дона уяли телефон аппарати ва тилла тақинчоқларини қўлга киритиб, воқеа жойидан яширинган. К.А. эса жинояти фош этилишини олдини олиш ва жавобгарликдан қутилиб қолиш мақсадида шу кеча унга ва турмуш ўртоғига нисбатан номаълум шахслар томонидан босқинчилик содир этилганлигини айтиб, марҳумнинг ота-онасини уйғотган.\nТергов давомида О.Х.нинг яшаш хонадонида ўтказилган тинтув давомида А.А.нинг уйидан олиб кетилган тилла буюмлар ертўлага яшириб қўйилганлиги аниқланиб, ашёвий далил сифатида олинган.\nИш бўйича 2019 йил 7 октябрь куни О.Х. ва К.А.лар жиноят ишида айбланувчи тариқасида иштирок этишга жалб қилиниб, уларга нисбатан Жиноят кодексининг 97-моддаси 2-қисми “п” банди билан айблов эълон қилинган ва эҳтиёт чораси сифатида “қамоқ” қўлланилган.


Рўзадордан талаб этиладиган ишлар (2-қисм) | Azon.uz - Ахборот-таҳлилий портал\n764 00:00 18.05.2019\n2 – Таровиҳ намози. Унинг ҳукми Рамазон тунларида суннати муаккададир. Пайғамбар соллаллоҳу алайҳи ва саллам айтадилар: “Ким Рамазонда иймон ва савоб умидида қоим бўлса, унинг олдин ўтган гуноҳлари кечирилади”.\nРамазон тунида қойим бўлишни “таровиҳ намози” дейилади. Таровиҳ – истироҳат маъносида бўлиб, ҳар тўрт ракатдан кейин дам олиш мустаҳаб бўлгани учун шундай номланган.\nУни адо этиш кўриниши қуйидагича: Таровиҳ намозини масжидда адо қилиш афзал. Ким уни ёлғиз ўқиса, масжидда, жамоат билан ўқиш суннатини тарк этгани учун нотўғри иш қилган бўлади. Имом Молик Муваттоларида Абдурраҳмон ибн Абдулқоридан қуйидаги ривоятни келтирадилар: “Мен Умар ибн Хаттоб билан бирга масжидга чиқдим. Одамлар унда-бунда тарқоқ эдилар. Бир одам ўзи намоз ўқир, бошқа одам ҳам ўқир ва жамоат унинг намозини ўқирди. Шунда Умар: “Аллоҳга қасамки, анавиларни битта қорига жамлашни маъқул деб кўряпман”, дедиларда, уларни Убай ибн Каъбга тўплаб бердилар”. Абдураҳмон айтадилар: “У киши билан бошқа тунда ҳам чиқдим. Одамлар қориларининг намозини ўқирдилар. Шунда Умар: “Бу қандай ҳам яхши бидъат бўлди. Ундан ухлаганлар уни (кечанинг охирида) қойим қилганлардан афзалдир. Одамлар уни кечанинг аввалида қойим қилишарди”.\nПайғамбар соллаллоҳу алайҳи ва салламнинг уни жамоат билан адо этганлари собит бўлган. Сўнг жамоатни умматга меҳрибонликлари туфайли тарк этганлар. Чунки уни фарз бўлиб қолишидан қўрққанлар. Бу ҳолат Расулуллоҳ соллаллоҳу алайҳи ва салламнинг вафот этишлари билан қўрқилган нарса имконсиз бўлгандан кейин, таровиҳда жамоат муқаррар иш эканига далолат қилади. Оиша розияллоҳу анҳодан ривоят этилишича, Расулуллоҳ соллаллоҳу алайҳи ва саллам бир кеч масжидда намоз ўқидилар. Одамлар ҳам у кишининг намозларини ўқишди (яъни у зотга эргашишди). Сўнг эртасига ҳам ўқидилар, бунда одамлар кўпайди. Сўнг улар учинчи ва тўртинчи кеча ҳам йиғилишди. Расулуллоҳ соллаллоҳу алайҳи ва саллам уларнинг олдига чиқмадилар. Тонг отган пайтда уларга қарата: “Қилган ишларингизни кўрдим. Сизларга унинг фарз бўлиб қолишидан қўрқишдан бошқа бирор нарса мени сизларга чиқишдан маън қилмади”, дедилар. Бу Рамазонда бўлганди.\nРакатларининг сони: Таровиҳ йигирма ракат ва ўн саломдан иборатдир. Жумҳур уламонинг мазҳаби шудир. Имом Молик наздларида эса ўттиз олти ракатдир. У киши Мадина аҳлининг амалини ўзларига ҳужжат қилганлар. Жумҳурнинг далили эса имом Байҳақий саҳиҳ иснод билан Соиб ибн Язиддан ривоят қилган ҳадисдир. Соиб айтишларига кўра улар Умар замонларида йигирма ракат ўқишган. Усмон замонларида ҳам шунча ракат ўқишган.\n“Муватто”да Язид ибн Равмондан қуйидагича ривоят қилинади: Одамлар Умарнинг замонларида Рамазонда йигирма уч ракат қойим бўлишарди.\n“Муғний”да Алидан бир одамга Рамазонда қавмга йигирма ракат намоз ўқиб беришни буюрганлари ривоят қилинади. Ибн Равмон ривоятидаги ошиқча уч ракат витрдир. Имом Молик ўзларига ҳужжат қилган Мадина аҳлининг амали далил бўлолмайди. Чунки улар икки тарвиҳа ўртасида ёлғиз ҳолда тўрт ракатдан намоз ўқишади. Бу Макка аҳлининг ҳар икки тарвиҳа ўртасида етти шавтдан тавоф қилишлари муқобилига жорий бўлган. Бундай қилиш маън этилмаган. Чунки ҳар тўрт ракатдан кейин бўладиган тарвиҳа (дам олиш)дан мурод кутмоқдир. Намозхон бу тўғрида ихтиёрли. Агар хоҳласа сукут этган ҳолда ўтириши, ё таҳлил ё тасбиҳ айтиши ёки қироат қилиши ёки якка ҳолда нафл намоз ўқиши мумкин. Ҳарамайн аҳли одатига кўра бу кутиш мустаҳаб амалдир.\nБаъзилар таровиҳ ракатлари масаласида бошқа мазҳабни тутишган, яъни саҳобалар ва фақиҳ имомлар ижмосига хилоф қилишган ва уни саккиз ракат дейишган. Уларнинг далилларига фиқҳий китобларда батафсил жавоб берилган.\nТаровиҳдаги қироат миқдори: Имом таровиҳда ортида эргашган намозхонларни қочириб юбормайдиган миқдорда қироат қилади. Шунинг учун имом ортидаги намозхонларнинг ҳолидан хабардор бўлиши керак. Агар улар эринмасалар ҳар ракатда ўн оят ўқиган афзал. Чунки бу билан суннат ҳосил бўлади. Яъни суннат таровиҳда Қуръони каримни бир марта хатм қилмоқдир.\nҲар жуфтликнинг биринчи ракатида сано ўқишни тарк этмайди. Ташаҳҳуд ўқиб бўлгач қарайди, агар қавмга оғир келганини билса, “Аллоҳумма солли ала Муҳаммадин ва ала оли Муҳаммад”ни ўзини ўқийди. Сўнг салом беради. Чунки Иброҳимий салавотнинг ана шунча миқдори билан суннат адо бўлади. Агар уларнинг чарчамаганини билса, унда салавотни тўлиқ ўқийди.\nТаровиҳнинг вақти: Унинг вақти хуфтон намозини ўқиб бўлгандан кейиндир. Ундан олдин ўқиш жоиз эмас. Чунки у хуфтондан кейин ўқиш суннат бўлган нафл намоздир. Шундай бўлгач у хуфтонга эргашиши лозим. Витрдан олдин ўқиган афзал. Уни кечанинг иккинчи ярмигача кечиктириш макруҳ эмас. Илло кечиктириш уни жамоат билан ўқишдан маҳрум этадиган бўлса макруҳдир. Чунки таровиҳни жамоат билан ўқиш афзалдир.\nМулоҳаза: Рамазондан бошқа пайт витрни жамоат билан ўқиш макруҳ ҳисобланади. Витрни кечанинг охирида ўқишни яхши кўрадиган кишидан бошқалар учун уни Рамазонда жамоат билан ўқиш афзалдир. Витрга кечиккан одам имом билан қунут ўқийди. Ундан кейин қунут ўқимайди. Муқтадий ҳам, имом ҳам қунут дуосини ичида ўқийди.\nМақолалар Рўзадордан талаб этиладиган ишлар рамазон Рамазон-2019 Таровеҳ\nРўзадордан талаб этиладиган ишлар (1-қисм)\n947 19:20 10.05.2019


17:02 28.06.2019 (Янгиланган 17:08 28.06.2019)\nМосквада нафақадаги аёлни хавфли “қорақурт” номли ўргимчак чақди.\nТОШКЕНТ, 28 июн – Sputnik. Москвада нафақадаги аёлни ўта хавфли “қорақурт” ўргимчак чақди. Склифосовский номидаги шифохонада аёлнинг ҳаёти сақлаб қолинди. Бу ҳақда РИА Новости хабар қилди.\n© CC BY-SA 2.0 / Dinesh Valke / Hottentotta tamulus\nҲодиса 26 июнь кечқурун содир бўлди. 37 ёшли эркак хонани тозалаётган бўлган. У 64 ёшли онага диванда ўтириб туришни айтади. Тўсатдан кишининг оёғига катталиги 1,5 сантиметр бўлган ўргимчак сакраб тушади. Эркак уни силтайди, ўргимчак онасини оёғига тушиб, уни чақади.\nЎғилнинг сўзларига кўра, онанинг оёқи шу заҳоти “шишиб кетади”. Уй эгаси ўргимчакни вилка ёрдамида тутиб, шиша идишга солади.\nКейинчалик токсикология бўлими шифокорлари бу “қорақурт” ўргимчаги эканлигини тасдиқлашди.\nЭркакнинг сўзларига кўра, юқори қаватда таъмирлаш ишлари олиб борилиши сабабли ёки онаси сотиб олган узум билан бирга уйда ўргимчак пайдо бўлган бўлиши мумкин.\nЖабрланган аёл шифохона ётқизилди, шишишни йўқотиш учун керакли муолажалар қилинди.\n“Қорақурт” ўргимчаги ўта хавфли заҳарли ўргимчак ҳисобланади, у Марказий Осиё - Қирғизистон, Қозоғистон, Калмикия, Астрахан вилояти, Эрон, Афғонистон, Ўрта ер денгизи қирғоқлари, Шимолий Африка, Жанубий Европа, Россия ва Украина жанубида учрайди.\nЎргимчак безовта қилинмаса, у одам ва ҳайвонларга ҳужум қилмайди. Унинг заҳри дарҳол таъсир қилади: одамларда қайноқ оғриқ пайдо бўлиб, 10-15 дақиқада бутун бадан бўйлаб тарқайди.


Инсонга ўзгача қараш | Кўнгилдаги масофа\nИнсонга ўзгача қараш\nШахсият ва Моҳият\nИнсоннинг ташқи кўриниши, унинг ички дунёси инъикосидир.\nИчки дунё Инсон Моҳияти асоси бўлса, ташқи дунё Инсон Шахсияти ифодасидир.\nИнсон Шахсияти қанчалик етук бўлса, унинг Моҳияти шу қадар мукаммал бўлади.\nШахсият Инсоннинг Ўзидир, Моҳият эса Инсоннинг Илоҳий дунёга тааллуқли руҳий томони.\nФақат мукаммал Шахсият воситасида Инсон ичидаги Илоҳий Дунё, яъни Ўз Моҳияти билан ”дўстлашиши” мумкин.\nШахсиятсиз, оми одамларнинг Илоҳий Дунёга ошнолик иддаолари ўз – ўзини алдаш ва риёкорликдан бошқа нарса эмас.\nФикр ва Тафаккур\nФикр ва тафаккур Инсон умри ва тақдирини қай томонга қараб ўзгаришида асосий ҳодисадир.\nИнсоннинг фикрлаш тарзи ва тафаккури қандай бўлса, унинг ҳаёти ҳам шундайдир.\nҲар бир кишининг фикри ва сўзларига қараб унинг кимлигини билиш қийин эмас. Фикрлар унинг маънавий қиёфасини ошкор қилиб туради.\nИнсон тафаккур орқали Ўзини Ўзи кашф этади. Ўзини Ўзи ”яратади”.\nЯхши фикр, Эзгу сўз ва Эзгу амал ҳар бир оила ва жамият учун катта кучдир.\nЭзгу фикрдан мосуво жамиятда ёвузликлар кўпаяди.\nЯхши фикрли, илм тафаккурли кишилар ҳар бир халқ ва жамият учун асосий халоскор ва эзгу куч ўлароқ фойдалидир.\nЭзгу фикр, эзгу сўз ва эзгу амал йўқолган жойда ҳаёт ҳаёт эмас, жаҳаннамга айланади.\nТабиат ва Инсон\nИнсоният томонидан яратилган жамийки моддий ва маънавий неъматлар табиатга тақлиддан бошқа нарса эмас.\nАйниқса, маънавий – руҳий кашфиётлар табиатдаги бор нарсаларнинг инъикосидир.\nАдабиёт, санъат ва турли динлар табиат қаршисидаги Инсоннинг ўз – ўзини ифода этиши жараёнида, айнан шу табиатдан олган кўчирмасига ўхшайди.\nИнсон бор экан маънавий қадриятлар яшайди. Маънавият эса Табиатнинг кўзга кўринмас руҳий томонининг инсонда акс этишидир.\nИнсон табиатсиз яшай олмагани каби, табиат инсонсиз яшай олмайди.\nИнсон табиат ёрдамида ўзини англайди, Ўзини кашф этади. Табиат ҳам ўз навбатида Инсон орқали ўзини ифода этади.\nҲаёт ва Шахс\nҲаёт ва Тирикчилик, Инсон ва Шахс муносабатлари борасидаги баҳс ва зиддиятлар ҳали бери тугамайди.\nҲаётда яшасангу, лекин Ҳаёт моҳиятини тушуниб етмасанг, Ўзингни Инсон қиёфасида кўрсанг-у, бироқ Инсонлик нима эканлигини билмасанг, бундан-да ортиқ фожеа борми?\nБу Ҳаёт Инсонга Яшаш учун берилган беқиёс имкониятдир. Лекин, тўлиқ ишонч билан айтиш мумкинки, ҳамиша бу имконият бой берилади. Кунларингиз бесамар ўтади. Ҳаёт кечиришни тирикчилик ўтказиш, кун кўриш воситасига айлантириб олганингизни сезмай қоласиз.\nЯшаш учун курашни, тирикчилик ўтказиш учун курашдан қандай фарқи борлигига эътибор бериб ўтирмайсиз.\nҲаёт кечириш ва тирикчилик ўтказиш бошқа – бошқа нарсалар эмасми?\nЯшаш давомида Инсон Ўз – Ўзини англаб етади, Ўз Шахсиятини камол топтиради.\nТирикчилик ва кун ўтказиш учун елиб – югураётганлар ўз шахсиятларини камол топтириш ҳақида ўйлаб ҳам кўрмайдилар.\nИнсондаги икки хусусият: Инсонлик моҳияти ва Шахс туйғуси тирикчилик исканжасида ўз қадрини йўқотади.\nИнсон тирикчилик иштиёқида оила қуради, фарзанд ўстиради, невара кўради.\nНасл қолдириш ва фароғат илинжида яшаш ҳар қандай махлуқотларга хос хусусиятдир. Лекин ўз Шахсиятини камол топтириш фақат Инсонга хос фазилат эмасми?\nИнсон Инсон ўлароқ, Шахс ўлароқ Инсондир.\nИнсонда Инсонийлик туйғуси кучли бўлса, бу унинг оиласи, атрофидаги кишилар учун айни муддаодир.\nУндаги инсонийликдан кўпчилик кишилар баҳраманд бўлишлари мумкин.\nАгар инсон Шахс ўлароқ етук бўлса, ундан бутун Миллат, Халқ ва Жамият катта фойда кўради.\nАфсуски, Ўз моҳиятига, Ўзлигига эътиборсиз кишилар Ўзларидаги Шахс хусусиятларини унутиб юборадилар.\nИнсоннинг Ўзига эътиборсизлиги барча бахтсизликларнинг ибтидосидир.\nҒарб индивидуалликни ёқлаб, бу бахтга эришган бўлса, Шарқ жамоа бўлиб яшашни тарғиб қилиб, инсонда ҳайвоний хусусиятларни кучайиб кетишига йўл очди.\nТуғилиш ва Ўлим оралиғи\nИнсон ҳаётидаги энг улуғ жумбоқлардан бири Туғилиш ва Ўлимдир.\nҲеч ким ўз ихтиёри билан дунёга келмагани каби , Ўзи истаган куни бу ҳаётни тарк эта олмайди.\nДемак, инсон ҳаётининг ибтидоси ва интиҳоси унинг ихтиёридан ташқаридаги сирли ҳодисадир.\nЛекин, Туғилиш ва Ўлим оралиғида неки мавжуд бўлса, одам болаларининг истак ва хоҳишлари, саъйи ҳаракатлари билан амалга ошади.\nҲар бир киши мурғак гўдаклик чоғидан Ўзини Ўзи ҳимоя қилиб улғаяди. Унинг Ўзини Ўзи англаб етиши, ШАХС сифатида камол топиши, ҳаётдан ўз ўрнини топишга урунишлари фақат ҳаракат, умид ва интилишлар боис амалга ошади.\nФикрлаш ва Тафаккурдан мосуво одамлар нима сабабдан дунёга келганликларини ва қачон вафот этишларини тушуниб етиш у ёқда турсин, Яшаш ва Инсонлик моҳиятини ҳам англамай бу дунёдан ўтиб кетадилар.\nҲаёт Туғилиш ва Ўлим оралиғида Инсонга ўзининг Инсонлигини намоён этиши учун энг улуғ имкониятдир. Ҳаётдан олдин ҳам, Ўлимдан кейин ҳам бу имконият йўқ.\nАҚЛ ва Худо\nИнсон ўз ҳаракатлари маҳсулидир, дейишади. Ҳаракат, интилиш, илм ва тафаккур йўқ жойда фаол ҳаёт кечириш, бир инсон ўлароқ яшаш имконсиз.\nНиманидир ўрганиш ва билиш инсон ҳаётининг асл моҳиятидир. Бунинг учун АҚЛ инсонга энг яхши ёрдамчи бўлиб хизмат қилади. ”Мен фикрлаш учун яшайман”, деганда Киркегард бу дунёда тафаккур қилиш қанчалик муҳим неъмат эканлигини назарда тутган эди. Лекин ақл , тафаккур инсонга дўстми ёки ғанимми, деган азалий саволга ким жавоб бера олади?\nАқл инсонни тўлақонли бахтли қила оладими? Нега ақли бор одам ҳамиша ўзини бахтсиз, ёлғиз ҳис қилади. Нега у ҳамиша ғам ғуссалар ичида яшайди? Нега ақл ва тафаккурдан мосуво, руҳий бемор ва девона кишилар бу дунёнинг ташвишлари ҳақида ўйлаб бош қотиришмайди? Улар ақли бор кишига қараганда минг чандон бахтли эмасмилар?\nГегел ёзадики, одамлар таъқиқланган АҚЛ дарахти мевасини еганларидан кейин худди яратувчига ўхшаб фикрлайдиган бўлдилар. Ўртадаги сир кўтарилди. Ҳамма яширин нарсалар аён бўлди.\nБу эса Яратувчи ғазабини қўзғаши аён эди. Одам авлодлари АҚЛ туфайли жаннатдан бадарға этилдилар. Улар энди ўз ақлларини ЎЛИМ воситасида Яратувчига топширмас эканлар, келган жойларига қайтиб боролмайдилар.\nАҚЛ инсон ва Худо ўртасидаги тўсиқдир.\nАқл дарахти мевасини еган Одам Ато Яратувчидан – асл ҳақиқатдан узоқда яшашлари учун ўз авлодларига ақл ва билимни мерос қилиб қолдирмаганмикан?\nАқидапарастлик ва тафаккур\nДинлар инсоният учун яшаш тарзини кўрсатиб берувчи тайёр андозалар, яшаш учун бир қолипдир.\nИнсоният ҳаётининг мазмуни – Худо яратиб берган тартиб бўйича яшаш…\nФикрлашга, тафаккур қилишга ҳожат йўқ.\nДинлар инсондаги гуноҳкорлик туйғусини кучайтиради, айбдорлик ҳиссини юксалтиради. Гуноҳкорлик, гуноҳ учун жазодан қўрқиш ва гуноҳдан қутилиш учун белгилаб берилган тайёр андозалар бўйича яшашга маҳкумлик, инсонда фикрлаш ва тафаккур қилиш имкониятини йўқолишига сабаб бўлади. Киркегард айтганидек ”диний догма бошланган жойда тафаккур қилиш туйғуси ўз- ўзидан йўқолади”.\nЎзларини ”Худо ихтиёри”га ташлаб қўйган, ўз тақдирлари, келажаклари учун курашмайдиган, тайёр андозалар бўйича яшашни одат қилиб олган фикр ва тафаккурга лаёқатсиз минглаб ақидапараст кишилар инсоният ҳаётига фақат зарар келтиришлари мумкин, холос.\nГуноҳкорлик туйғуси инсонни бир умр таъқиб этади.\n”Биз ҳаммамиз гуноҳкор бандалармиз” деган туйғу ҳар бир кишининг онгу шуурига маҳкам ўрнашиб олган.\nУмр давомида одам боласи бу туйғудан воз кечолмайди.\nЙиллар ўтган сари инсонда гуноҳкорлик ҳисси улғайиб бораверади. Ўлим қаршисидаги қурқув бу туйғуни баттар кучайтиради.\nДиний ақидалар ҳам гуноҳкорлик ва ўлим қурқувини баттар оловлантиради.\nИнсон умри гуноҳкорлик исканжасида ҳавога совурилиб кетади.\n”Ўзингизни гуноҳкордек ҳис қилманг”, дейди бир донишманд.\n”Сиз гуноҳкор эмассиз” .\nАйбдорлик туйғуси боис инсонларни бир қолипга солиб туриш осон. Айбдорлик тамғаси билан сизни осонгина қул қилиб олишлари мумкин. Гуноҳкорлик туйғусини рўкач қилиб ҳаётингизни барбод қилишларига йўл қўйманг.\nСиз гуноҳкор эмассиз.\nБиз гуноҳкор эмасмиз.\nГуноҳкорлик туйғуси инсон руҳиятига ташланган қафасдир…\nТушда ҳақиқий ҳаёт бор\nТуш кўрсам ўзимни кўраман. Ўзим ўзимга тикиламан. Худди хаёл каби узоқ узоқлардан кўринаман ўзимга.\nУйғонсам ўзимни унутаман.\nТуш ҳақиқий ҳаётга ўхшайди. Уйғоқлик эса ҳаётнинг акси, тескарисидек гўё.\nҲаёт, тирикчилик ва инсоннинг ўзи ҳаракатлар натижасида пайдо бўладиган воқеъликдек. Тушда эса ҳаракат йўқ. Вақт муаллақ қотиб қолгандек.\nТушда инсон руҳий дунёда кезиб юради. Уйғонгач у дунёни эслай олмайди.\nТушга эътибор бермайдиганлар ҳақиқий ҳаётдан узоқлашиб кетган одамлардир.\nТушда биз ўтмишимиз ва келажагимиз билан учрашамиз.\nТушда олдинги ҳаётимиз ва жисм дунёсидан кейинги умримиз давомини яшаймиз…\n2015 йил. Швеция.\nDetta inlägg postades i Мансуралар den mars 2, 2016 av admin.\n← Парижга йўл Шеърият – Ўзликка қайтишдир →


ТАТУ ўзининг шахсий мобиль алоқа операторига...\nБугун, 14 июнь куни Муҳаммад ал-Хоразмий номидаги Тошкент ахборот технологиялари университетида «Beeline» компанияси ҳомийлигида ташкил этилган замонавий мобиль алоқа технологиялари ўқув лабораториясининг тақдимот маросими бўлди.\nУнда Ўзбекистон Республикаси ахборот технологиялари ва коммуникацияларини ривожлантириш вазирлиги ҳамда «Beeline» компанияси раҳбарияти, оммавий ахборот воситалари вакиллари иштирок этди.\n«Beeline»нинг Тошкент ҳудудий филиали мутахассислари ТАТУ талабалари билан биргаликда синовли алоқани амалга оширдилар ва таянч станцияларини ишга туширдилар.\nТАТУ талабалари энди «Beeline»дан «TUIT Mobile»нинг янги технологик лабораториясида уяли алоқа операторлари ускуналари билан ишлашни ўрганиш имкониятига эга бўлди. 3G ва 4G тармоқларида махсус ўрнатиладиган таянч станциялар ёрдамида талабалар ТАТУнинг асосий биноси ҳудудида реал вақт тартибида мобиль алоқа хизматларини мустақил равишда таъминлай олишади.\nУшбу корпоратив лабораториянинг ташкил қилиниши нафақат университет учун, балки мутахассислар учун «очиқ майдон» шароитини яратиб берадиган мисли кўрилмаган натижадир. Университетнинг назарий асослари илғор ишлаб чиқариш амалиётидан орқада деган фикрлар бор, бироқ «TUIT Mobile» талабаларга бугунги кунда энг етакчи мобиль алоқа операторлари ишлатадиган асбоб-ускуналар билан ишлаш имконини беради. Яъни, эртага уяли алоқа компанияси ходимига айланган университет битирувчилари қўшимча малака ошириш курсларисиз ўзларига таниш бўлган дастурий комплекслар билан ишлай оладилар.\n— ТАТУ ва «Beeline» компанияси кўп йиллар давомида ҳамкорлик қилиб келади, — дейди университет ректори Тўлқин Тешабоев. — Мана ўтган йили компания томонидан янги талабалар турар жойи совға килинган эди. «Учинчи авлод» дастурида ҳам фаол ҳамкорлигимиз давом этмоқда. Албатта, биз учун бу нафақат янги авлод мутахассисларини тайёрлашда қўшимча ресурслар олиш имконияти, балки иқтисодиётнинг истиқболли соҳалари учун кадрлар тайёрлайдиган инновацион, замонавий университетга айланиш йўлидаги вектордир. «Unitel» МЧЖ техник йўналишдаги мутахассисларининг 30 фоизга яқини ТАТУ битирувчилари экани университет нафақат таълим пойдевори, балки энг йирик уяли алоқа операторининг мутахассис кадрлар ўчоғи таркибига киришини кўрсатади.\n— Бугун биз «Beeline» тармоғида ишлатиладиган ускуналарга асосланган ҳудуддаги биринчи мобиль алоқа операторининг ишга туширилганига гувоҳ бўлдик, — дейди мазкур лойиҳа ҳақида «Beeline Uzbekistan» бош директори Дмитрий Шуков. — Бошқача айтганда, бу ўқув ёки тестлаш қурилмаси эмас, балки тўлиқ технологик қурилма ҳисобланади. Биз, албатта, қурилмаларни ўрнатиш билан чекланмаймиз. Биз учун бугунги кунда университет билан ҳамкорликнинг янги саҳифаси очилмоқда. Биз мунтазам асосда III ва IV босқич талабларини бу қурилмаларда ишлашга ўргатиш ва кейин «Beeline» корхонасида ишга жойлаштиришни режалаштирганмиз. Таъкидлаш жозки, бундай ҳамкорлик бирданига иккита масалани ҳал этишга имкон беради: бизга олий ўқув юртидан кейин ёш мутахассисларни қайта тайёрлаш зарурати бўлмайди, ТАТУ эса ўз битирувчиларини таълим тугаши билан ишга жойлашишларини таъминлайди ҳамда меҳнат бозоридаги рақобатбардошлигини сезиларли даражада оширади.\nТАТУ раҳбариятининг сўзларига кўра, лаборатория телекоммуникациялар йўналиши бўйича таҳсил олаётган барча талабалар учун амалий ўрганиш жойи бўлиб қолади. «Beeline» корхонаси мутахассислари билан машғулотлар эса лаборатория ишлари форматида бўлиб ўтади.\nТАТУ Beeline мобиль оператори


Ўзбекистонлик ўқитувчилар АҚШда ўтган мусобақада иккинчи ўринни эгаллашди\n17:46 / 26.01.2017\nАҚШда ўқитувчилар учун халқаро малака ошириш (ТEА) дастури ўтказилмоқда. Унда ўзбекистонлик ўқитувчилар - Ҳакимхўжаев Нодир, Эрқулова Феруза ва Ҳамраева Наргиза ҳам иштирок этмоқда. Дастур доирасига дунёнинг турли мамлакатларидан келган малакали ўқитувчилар билан тажриба алмашиш, АҚШ университетларининг бир нечтасида олти ҳафталик малака ошириш ва Қўшма Штатлардаги ўрта мактабларда амалиёт ўтказиш киради.\nДастур доирасида 25 январь куни Poster fair (плакатлар ярмаркаси) мусобақаси бўлиб ўтди. Мусобақа шартига мувофиқ иштирокчилар бир ярим соат давомида ўз мамлакатлари ва унинг таълим тизимини ёритиб берувчи плакат ва кўргазмалар тайёрлаши керак эди. Ғолибларни аниқлаш учун овоз бериш жараёни махфий равишда ўтказилди.\nОвоз бериш натижасига кўра, ўзбекистонлик ўқитувчилар жамоаси 39 мамлакат ичида фахрли 2-ўринни, МДҲ давлатлари орасида эса 1-ўринни қўлга киритди. Мусобақада 1-ўрин Ганага, 3-ўрин эса Қозоғистон вакилларига насиб этди.\nМусобақа расмий мақомда бўлмаса-да, бироқ унда қатнашганлар Ўзбекистоннинг маданияти, таълим тизими ва ривожланиш йўли ҳақида етарлича тасаввурга эга бўлишди.


Сарҳисоб: Ўзбекистонда 2020 йил коронавирусга қарши кураш учун ажратилган маблағ нималарга сарфланди? – Kommers.uz\nТаҳлил\t19:30 | 8.11.21\nСарҳисоб: Ўзбекистонда 2020 йил коронавирусга қарши кураш учун ажратилган маблағ нималарга сарфланди?\nМахсус рағбатлантириш тўловлари миқдори 1 трлн 996,2 млрд сўмни ташкил қилган\nЎзбекистонда 2020 йил мураккаб шароитда коронавирус инфекцияси билан касалланган беморларни даволашга жалб қилинган тиббиёт ва бошқа ходимларни рағбатлантириш мақсадида қўшимча тўловлар ҳам киритилган. Молия вазирлиги матбуот хизмати COVID-19’га қарши курашда сарфланган маблағлар бўйича ҳисобот берди.\nМаълумотларга кўра, тиббиёт ходимларига қўшимча тўловлар турлари қуйидагича таснифланган:\nОйлик лавозим маошига 6 фоиз миқдорида ҳар кунлик қўшимча тўлов — 391,2 миллиард сўм;\nмахсус рағбатлантириш тўловлари (5 миллион сўмдан 25 миллион сўмгача) — 1 триллион 996,2 миллиард сўм;\nбеморлар билан ишлаган вақтида коронавирус инфекцияси юқтириб олган ходимларга тўланадиган бир марталик тўлов (100 миллион сўмдан 250 миллион сўмгача) — 10,7 миллиард сўм;\nсанитария-эпидемиологик осойишталик марказлари ходимларининг соғлигига зарарлиги учун қўшимча рағбатлантириш тўловлари (ойлик маошига нисбатан 50 фоиздан 75 фоизгача) — 59,0 миллиард сўм;\nтез тиббий ёрдам ходимлари меҳнатини қўшимча моддий рағбатлантириш тўловлари (1 миллион сўмдан 2,5 миллион сўмгача) — 61,4 миллиард сўм;\nмахсус поликлиникалар (COVID-марказ) ходимлари учун ҳар ойлик моддий рағбатлантириш тўловлари (500 минг сўмдан 2,5 миллион сўмгача) — 10,1 миллиард сўм.\nҚайд этилишича, 2020 йилда қисқа муддат ичида Зангиота туманида 4000 ўриндан иборат бўлган 2 та махсус шифохона ҳамда коронавирус юқтириб олишда шубҳа қилинган фуқароларни вақтинча карантинда сақлаб туриш учун Юқори Чирчиқ туманида 20 минг ўринли замонавий мажмуа қуриб битказилган.\nШунингдек, пандемия кучайган даврда 159 та тиббиёт муассасасида даволаш учун 25 минг 200 ўрин яратилиб, шундан оғир ҳолатдаги беморлар учун ўринлар сони 2500 тани ташкил этган. Бундан ташқари, 58 та йирик биноларни мослаштирилиши натижасида 15 мингта, шундан 1225 та оғир ҳолатдаги беморлар учун ўринлар яратилган.\nТаъкидланишича, Ўзбекистоннинг «2021 йил учун Ўзбекистон Республикасининг Давлат бюджети тўғрисида»ги қонунида COVID-19’га қарши кураш тадбирлари учун 3 триллион сўм ажратиш кўзда тутилган. Эпидемиологик вазиятнинг ёмонлашиши ва коронавирус билан касалланган беморлар сонини ортиши ушбу мақсадлар учун ажратилган маблағларни қайта кўриб чиқиш заруриятини юзага келтирган.\nНатижада 2021 йил якунига қадар мазкур маблағлар миқдори 4,3 триллион сўмга етказилган, шундан вакцина сотиб олиш ва фуқароларни эмлаш ишларини ташкил этиш харажатлари 1,4 триллион сўмни ташкил этган. Ушбу қўшимча маблағлар республика бюджетидан ажратиб борилмоқда.\nАввалроқ Ўзбекистон давлат бюджетига ўзгартиришлар киритилгани хабар қилинганди.


Соғлом эътиқод мўминга нажот — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nЭътиқод борасида ёшлар онгини тўғри шакллантириш ва жамият маънавиятини бузғунчи ақидалардан ҳимоялаш доимо энг долзарб вазифалардан бўлиб келган. Албатта бунда ота-оналар асосий ўрин тутади. Афсуски, айрим ота-оналар бола тарбиясида бепарволик қиладилар. Улар шахсий юмушлари, кўча-куйдаги улфатлари, моддий маблағ тўплашни биринчи ўриндаги вазифаю, оила аъзоларининг ахлоқий ва маърифий тарбиялари билан шуғулланишни иккинчи даражали иш ўрнига қўйишади.\nЎтган асрдаги мутафаккир олимимиз Абдулла Авлоний таъбири билан айтганда, “Тарбия биз учун ё ҳаёт – ё мамот, ё нажот – ё ҳалокат, ё саодат – ё фалокат масаласидир”. Расулуллоҳ (саллоллоҳу алайҳи васаллам) умрларининг охирида ўзларидан кейин залолат йўлидан борадиган етмиш икки фирқа пайдо бўлишидан огоҳлантирган эдилар. Бу сўзлар ўтган ўн тўрт аср давомида тасдиғини топди. Ана шу фирқа ва оқимларнинг айримлари Исломнинг илк асрларида юзага келган бўлса, ХХ ва ХХI асрларда ҳизбут-таҳрир, нурчилар, салафийлар, жиҳодчилар, такфирчилар ва ҳижратчилар каби ўнлаб адашган оқим ва йўналишлар пайдо бўлиб, дунёда бузғунчилик, турли низо ва қонли тўқнашувлар келиб чиқишига сабаб бўлмоқда.\nСўнгги вақтларда ёшларимизни турли ёт ғоялар билан эътиқодини бузиб йўлдан уришга қаратилган ҳаракатларни гувоҳи бўлмоқдамиз. Айниқса, гўёки барча мусулмонлар ҳозир қуролли тўқнашувлар кетаётган мамлакатларга “ҳижрат” қилишлари ва қўлида қурол билан “жиҳод” қилишлари фарз эмиш. Бундай сохта даъволарнинг пуч эканини тасдиқлаш ва аҳолини хусусан, ёшларни улардан асраш мақсадида ушбу тушунчаларга изоҳ бериб ўтсак. Юртини, ота-онани ташлаб, ўзга элларда сарсон-саргардон юриш, ўзи каби манқурт шахслар билан бирлашиб, киндик қони тўкилган юртига қарши қурол кўтариш ислом таълимотига зид иш ҳисобланади.\n“Ҳижрат” сўзи луғатда бирор нарсадан ажраш, шариатда эса, Муҳаммад (саллоллоҳу алайҳи васалам)нинг Маккани тарк этиб, Мадинага боришига қиёсан қўлланилиб, диний экстремизм оқим етакчилари тинч давлатда яшаб келаётган ёшларни хориждаги жангариларнинг лагерларига жўнатиб, “ҳижрат қилмаган диндан чиқади, ҳижрат учун мусулмонга ота-онанинг рухсати шарт эмас”, каби сохта иддаолар билан алдамоқда.\n“Ҳижрат” ҳақида Имом Бухорий ривоят қилган ҳадисда: Расулуллоҳ (саллоллоҳу алайҳи васалам) “Қўли ва тили билан ўзгаларга озор бермаган киши мусулмондир. Аллоҳ таоло ман этган нарсалардан қайтган киши Худо йўлида ҳижрат қилган кишидир”, деганлар. Ибн Умар (разияллоҳу анҳу)дан ривоят қилган ҳадисда эса Расулуллоҳ (с.а.в.) ҳузурларига бир киши келиб: “Эй, Аллоҳнинг Расули, мен ота-онамни йиғлаган ҳолда ташлаб, ҳижрат қилиш учун сизнинг ҳузурингизга келдим”, деди. У зот эса, “Ота-онанг олдига қайтиб, уларни қандай йиғлатган бўлсанг, шундай кулдиргин”, деб жавоб бердилар. (Абу Довуд ривояти).\nПайғамбар Муҳаммад (с.а.в.) ва у зотдан кейин мусулмон давлатларини бошқарган хулафои рошидинлар ўзга юртларда яшаётган мусулмонларни ҳеч қачон мусулмон давлати ҳудудига кўчиб келишларига даъват қилмаган ва уларнинг ўз юртларида яшашини рад этмаганлар.\nЮқоридаги далиллардан мусулмонлар учун кенг имкониятлар очиб берилган юртимиздан “ҳижрат” қилинмаслиги ҳақидаги қатъий хулоса чиқади.\n“Жиҳод” сўзи араб тилидан таржима қилинганда “ғайрат қилмоқ”, “ҳаракат қилмоқ”, “интилмоқ”, “зўр бермоқ”, “бор кучини сарфламоқ”, “курашмоқ”, “меҳнат қилмоқ” каби маъноларни ифодалайди. Ислом тарихини чуқур ўрганган мутахассис олимлар, тарихда юз берган ҳар қандай жиҳод, фақатгина, мудофаа мақсадида олиб борилганини таъкидлайдилар. Бу борада замонамиз уламолари бундай дейдилар: “Агар “жиҳод” ислом давлатини қуриш учун ёки инсонларни динга киришга мажбурлаш учун жорий этилганида эди, Расулуллоҳ (с.а.в.)нинг ўзлари бу борада намуна кўрсатган бўлур эдилар. Яъни, у зот биринчи бўлиб Маккадаги мушрикларнинг катталари билан урушган ислом давлатини барпо этиш учун жиҳод эълон қилган бўлардилар. Бироқ Пайғамбаримиз (с.а.в.) бундай йўл тутмадилар. Аксинча, мусулмон жамияти тинч йўл билан, табиий равишда юзага келгач, душман мусулмонлар яшаб турган юртига бостириб келганда ёки бостириб келиши аниқ бўлганда мусулмонларнинг ҳимояси учун жиҳодга чиққанлар. Барча Ислом уламолари бу ердаги жиҳод мудофаа учун бўлганлигини таъкидлашади.\nБугунги кунда диёримизда нафақат, мусулмонлар, балки бошқа дин вакиллари ҳам эмин-эркинликда ҳаёт кечирмоқдалар. Мусулмонлар ислом арконларини бажариш имконига эга бўлса, Рамазон ва Қурбон ҳайитлари дам олиш куни, деб белгилаб қўйилган бўлса, ҳар йили ўн мингдан ортиқ ватандошларимиз муқаддас ҳаж ва умра зиёратларини амалга оширишда давлат ўзи бош бўлиб турган бўлса, бундай диёрдан, ўзи туғилиб ўсган Ватанидан қандай қилиб ҳижрат қилиш мумкин?! Ватанни ҳимоя қилиш нақадар улуғ савоб, ҳар бир мусулмоннинг зиммасидаги фарзи ҳисобланса, унга ҳиёнат қилиш, қурол билан бостириб келиш шу қадар катта гуноҳ, энг олий жазога лойиқ жиноят ҳисобланади.\n“Жиҳод” сўзи луғатда киши ўзининг бор имкониятини ишга солиб, бирор ишни бажаришга ҳаракат қилиши маъносини англатади. Мисол, шаръий масалаларни ечишда бор имконини ишга солиб ҳаракат қилган йирик олимлар “мужтаҳид” деб аталган. Улар шаръий илмларда “жиҳод” қилишган. Алоҳида таъкидлаб айтиш лозимки, “жиҳод” сўзи луғатда уруш маъносини англатмайди. Асосан, уруш маъносини англатиш учун араб тилида қитол сўзи ишлатилади.\nИслом дини таълимотининг истилоҳида жиҳод асосан уч хилдир:\nБиринчиси – нафс билан курашиш, яъни нафснинг измига юриб, гуноҳ ва жиноий ишларга қўл урмаслик.\nИккинчиси – шайтон билан курашиш, яъни шайтоннинг васвасаларига учиб, ҳаром ва таъқиқланган ишларга қўл уришдан сақланиш.\nУчинчиси – босқинчилар билан жанг қилишдир.\nПайғамбаримиз (саллоллоҳу алайҳи васалам) ота-онанинг хизматини қилиб, розиликларини олиш ҳам жиҳод турларидан эканини таъкидлаганлар. Уламолар саводсизлик, қашшоқлик, айрим юқумли оғир касалликларга қарши жонбозлик курашишни ҳам жиҳод турларидан, деб ҳисоблаганлар. Мазкур мисоллардан хулоса қиладиган бўлсак, инсоният манфаати йўлида, ахлоқимизни яхшилаш йўлида қиладиган саъй-ҳаракатларимиз ҳам жиҳоднинг савобларига тенг солиҳ амаллардан эканини англашимиз мумкин.\nҲозир эса бузғунчи тоифалар ўзлари илгари сураётган ёвуз мақсадга эришиш учун янги “жиҳод” турларини ўйлаб топишган. Улар “жиҳод – муқаддас уруш” деган тушунчани тарғиб қилиб, айбсиз одамларнинг ноҳақ қони тўкилишига сабабчи бўлишмоқда. Машҳур уламо, марҳум Муҳаммад Саид Рамазон Бутий бундай бузғунчи тоифаларнинг қилмишини қоралаб шундай дейди: “Улар бир вақтнинг ўзида бирор айби йўқ мусулмонларни кечаси бўғизлаб кетишни “шариат рухсат берган иш”, дейдилар. Улар оддий йўловчилар тўла самолётни ичидаги айбсиз инсонлар билан қўшиб портлатиб юборишни ҳам “шариатда бориш”, дейдилар. Ҳар ким кўзларини юмиб, Расулуллоҳ (с.а.в.) бугун орамизда юрибдилар, деб хаёл қилсин. Ул зот шундай разил ишларга рози бўлармидилар?”.\nАллоҳ таоло ватанимиз тинчлигини, осмонимиз мусаффолиги ва сарҳадларимиз дахлсизлигини сақлаб, эътиқодимизни соғлом, ақидамизни тўғри қилсин.\nСирдарё вилояти Сирдарё тумани


4 июль, 2020, 21:57\nТеглар:Энергетик-БГУ | Беларусь\nШаҳбоз Умаров ҳам нималарга қодирлигини кўрсатмоқда.\nБеларусь чемпионатининг навбатдаги тур доирасида ҳамюртларимиз тўп сураётган “Энергетик-БГУ” мамлакатнинг етакчи клубларидан бири ҳисобланган БАТЭ клубининг меҳмони бўлди. Ушбу баҳсда эса “Энергетик-БГУ” жиддий ўйинда ўта қимматли уч очкони қўлга киритди.\nБиз учун аҳамиятли томони шундаки, майдонда тўп сурган ҳамюртимиз Шаҳбоз Умаров жарима зарбасидан чиройли гол урган ҳолда ҳамманинг олқишу, эътирофига сазовор бўлди ва якунда унинг голи “Энергетик” жамоасига уч очкони тақдим этди.\nБунгача Беларусь чемпионатида ўз ўйини ва голлари билан барчанинг эътиборини қозониб келаётган Жасур Яхшибоев гарчи майдонга тушмаган бўлса-да, яна бир легионеримиз Шаҳбоз Умаров унинг йўқлигини сездирмади ва ўзи ҳам ўйини ҳамда голи билан фойда келтира олишини яна бир бор исботлади.\nУмуман айтганда, Умаров “Энергетик” сафидаги иккинчи голини киритди. Учрашувдан кейин Шаҳбоз Умаров Sports.uz мухбири билан мулоқотда ўз таассуротлари билан ўртоқлашди.\n- Аввало, табрик учун катта раҳмат. БАТЭга қарши ўйин бошланишидан аввал у ерда ҳаво жуда иссиқ эди. Тўғрисини айтсам, шунинг учун бўлса керак, ўйинга киришиб кетишга ниҳоятда қийналдик. Энди бевосита учрашувга келадиган бўлсак, биз характер эвазига ютдик деб ўйлайман. Чунки баҳснинг 20-дақиқасига яқин четлатиш юз берди ва натижада майдонда бир киши кам бўлиб қолдик. Дарвозабонимиз эса пенальтидан йўлланган зарбани қайтарганидан сўнг бизнинг руҳиятимиз кўтарилиб кетди. Барибир майдонда бир киши кам бўлиб ўйнаш жуда қийин бўлади. Боз устига рақиб БАТЭ сингари етакчи жамоа бўлса, бу ундан-да, қийинчилик туғдириши аниқ. Биз эса мана шундай баҳсда жамоадошларимиз билан муносиб характер кўрсата олдик.\nАйни пайтда ҳамюртимиз томонидан киритилган гол интернет оламида жуда тез тарқалди. Ҳақиқатан у жарима зарбасида мукаммал даражада бехато амалга оширди. Бу шубҳасиз таҳсинга сазовор бўлди. Қизиқ, ўша вазиятда Умаров зарба беришдан аввал ҳаммасини аниқ ҳисоб-китоб қилганмиди ёки тасодиф туфайли гол урдими? Бу ҳақида ҳам футболчимиз ўз муносабатини билдирди.\n- Тасодифан, шунчаки бўлмайди. Балки киритган ўша голимни кўпчилик тасодиф деб гапиришлари мумкин. Лекин мен охирги бир ҳафтадан бери машғулотларда ўз устимда қаттиқ ишлаб, асосан жарима зарбаларини тепиш борасида машқ қилиб келаётгандим. Айнан машғулотларда стандарт вазиятлардан йўллаган зарбаларим якунда асосий баҳсда ўз сўзини айтди деб деб ўйлайман. Ўша вазиятда жарима зарбасини йўллашдан аввал ўзимга жуда ишонгандим. Қолаверса, дарвозабон ўзининг узоқ бурчагини очиқ қолдирган экан. Чунки у ўша пайтда мени тўпни жарима майдони ичига оширади, деб ўйлаганди. Мен эса ўша нуқтадан гол уришимга ишонгандим ва амалда ҳам шундай бўлди.\nБу гол Шаҳбознинг фаолиятидаги энг чиройлиси бўлдими? Шу савол билан легионеримизга мурожаат қилганимизда, фикримизни тасдиқлаб, шундай деди:\n- Менимча, расмий ўйинларда киритган энг чиройли голим айнан БАТЭ дарвозасига урган голим бўлса керак, деб ўйлайман.\n“Энергетик-БГУ” чиндан ҳам жорий мавсумда яхши ўйинлар кўрсатяпти. Бунда эса клуб сафидаги икки нафар ўзбекистонлик футболчиларнинг ҳиссалари катта бўлмоқда. Ўз ўрнида БАТЭга қарши ўйин қаҳрамонига айланган Умаров жамоасининг аниқ мақсади ҳақида ҳам гапирди.\n- Ўтган мавсумда жамоамиз турнир жадвалининг ўрта поғоналарида, айтайлик 10-11- ўринларда бўлган. Юқори поғоналарга кўтарила олмаган. Бу йил эса ҳаммаси бошқача. Чунки клубнинг олдига жиддий вазифа сифатида медаллар учун курашиш мақсади қўйилган. Бу борада клуб президенти ва бош мураббий олдимизга айнан совринли ўринлар учун курашишни бош мақсад қилиб қўйган.\nАллақачон Беларусь чемпионатининг юлдузига айланиб улгурган Жасур Яхшибоевсиз ҳам “Энергетик” унинг ватандоши туфайли ҳам ғалаба қозона олишини кўрсата олди. Аммо бугун Жасур майдонда бўлганида, иккала ҳамюртларимиз яна нималар қилишарди? Умаров эса Яхшибоевдан қолишмасликка ҳаракат қилаётгани қувонарлидир.\n- Авваламбор шуни айтишим керакки, бугунги баҳсда Жасур Яхшибоевнинг йўқлиги қаттиқ билинди, - дея жамоадоши ҳақида фикр билдирди, Шаҳбоз. - Ҳужум чизиғимиз унинг йўқлиги сабабли сусайиб қолди. Агар Жасур майдонда бўлганида биз йирикроқ ҳисобда ютган бўлардик деб ўйлайман. Нима бўлганда ҳам бугун гол уриб жамоамга муҳим ғалабани келтирганимдан жуда ҳам хурсандман.\nПушкакада отгандай булибди\nОлга Шахбоз супер голлар куп булсин\nЯхшибоевнинг даври келдими? Чемпион мураббий уни дастлаб Россия чемпионатида кўрмоқчи...


Фарғона вилоятида карантин шароитида кимларга ноозиқ-овқат буюмлари савдосини сайёр савдо орқали амалга оширишга рухсат берилди?\nЖорий йилнинг 22 апрель куни Фарғона вилоят ҳокимининг 135-Ф-сонли фармойиши кабул килинди. Мазкур фармойиш билан вилоятда карантин шароитида ноозиқ-овқат буюмлари савдосини сайёр савдо нуқталари орқали амалга оширишнинг вақтинчалик тартиби тасдиқланди.\nДемак, ушбу тартибга кўра, ташкил этиладиган сайёр савдо нуқталарида фаолият юритувчи тадбиркорлик субъектлари пирометрлар ва антисептик воситаларга эга бўлиши ва фаолиятини амалга оширишда 2 метр масофа сақланишини ҳамда бошқа санитария-гигиена қоидалари талабларидан келиб чиққан ҳолда зарур шарт-шароитларни ташкил этиши лозим ҳисобланади.\nСоғлиқни сақлаш бошқармаси, Санитария-эпидемиологик осойишталик маркази, шаҳар ва туман ҳокимликлари билан биргаликда сайёр савдо нуқталари ташкил этиладиган жойларда дезинфекция тадбирларини амалга ошириши белгиланди.\nШунга кўра, ушбу вақтинчалик тартиб карантин шароитида Фарғона вилоятида ноозиқ-овқат буюмлари савдосини сайёр савдо нуқталари орқали амалга ошириш учун рухсат бериш ва савдони амалга ошириш тартибини белгилайди.\nВақтинчалик тартибда ноозиқ-овқат буюмлари – кийим-кечак, хўжалик моллари, кўчатлар, уруғлар бўлса, сайёр савдо нуқтаси – кўчма савдо объектларидан, жумладан, автотранспорт воситаларидан фойдаланган ҳолда турғун савдо шохобчаларидан ташқарида ноозиқ-овқат буюмлари билан чакана савдо қилиш жойи деб белгиланди.\nБунда, Фарғона шаҳрида ҳаракатланувчи автотранспорт воситаси ва (ёки) сайёр савдо нуқтаси автотранспорт воситалари ҳаракатланишига махсус рухсатномалар талаб этилмайдиган ҳолатлар рўйхатида бўлиши ёки Давлат хизматлари марказлари томонидан берилган махсус рухсатномага (стикерга) эга бўлиши лозим.\nНоозиқ-овқат буюмлари савдосини сайёр савдо нуқталари орқали амалга ошириш учун рухсат белгиланган тартибда давлат рўйхатидан ўтган ва давлат солиқ инспекциясида ҳисобга қўйилган тадбиркорлик субъектларига берилади.\nРухсат берилганлик учун тадбиркорлик субъектларидан тўлов ундирилмайди.\nТадбиркорлик субъектларига рухсат эса аҳоли яшаш жойларида ноозиқ-овқат буюмлари савдосини сайёр савдо нуқталари орқали амалга ошириш бўйича вилоят ташкилий ишчи гуруҳи томонидан туман (шаҳар) ташкилий ишчи гуруҳларининг таклифларига асосан берилади.\nТадбиркорлик субъекти рухсат олиш учун вилоят ташкилий ишчи гуруҳига ўзи жойлашган жойдаги туман (шаҳар) ҳокимликлари орқали савдо қилмоқчи бўлган ноозиқ-овқат буюмлари турини (турларини) кўрсатган ҳолда ариза билан мурожаат килишлари керак бўлади.\nАризага қандай ҳужжатлар илова қилиниши керак?\nАризада давлат рўйхатидан ўтказилганлиги тўғрисидаги гувоҳноманинг (ёки QR-код қўйилган электрон ҳужжатнинг) нусхаси, ушбу сайёр савдо ташкил этиладиган манзил ва ҳафта кунлари (ёки сана), вақти кўрсатилган сайёр савдоларни ташкил этиш жадвали, сертификат, рухсат берувчи ҳужжатларнинг нусхалари илова килинган бўлиши керак.\nДемак, ариза берилгандан сўнг, туман (шаҳар) ташкилий ишчи гуруҳлари манфаатдор ташкилотлар билан биргаликда аҳолининг зичлиги, жойлашуви ҳамда талаб ва эҳтиёжларидан келиб чиқиб, тадбиркорлик субъекти мурожаатини кўриб чиқади ва икки иш кунида рухсат бериш мақсадга мувофиқ ёки мувофиқ эмаслиги тўғрисида таклифлар тайёрлайдилар ва уни вилоят ташкилий ишчи гуруҳига юборади. Улар таклифларни икки иш кунида кўриб чиқади ва рухсат бериш ёки беришни рад этиш масаласини ҳал қилади.\nҚуйидаги ҳолларда рухсат бериш рад этилиши ҳам мумкин:\nяъни, бунда рухсатнома бериш учун зарур бўлган ҳужжатлар тўлиқ ҳажмда тақдим этилмаган бўлса;\nаризачининг ноозиқ-овқат буюмлари савдосини сайёр савдо нуқталари орқали амалга оширишнинг талаб ва шартларига номувофиқ бўлса;\nаризачи тақдим этилган ҳужжатларда ишончсиз ёки бузилган маълумотлар мавжуд бўлса;\nсайёр савдо ташкил этилиши мўлжалланган жойда аҳоли талаби ва эҳтиёжини қондиришга етарли бўлган сайёр савдо нуқталари фаолият юритаётган бўлса ҳам рад этилиши мумкин.\nШунингдек мазкур вактинчалик тартиб билан бир қатор давлат ташкилотлари ва органлари тегишли вазифа ва топшириқлар белгиланяпти.\nБунга кўра, маҳалла ва оилани қўллаб-қувватлаш бўлинмалари ҳамда маҳалла фукаролар йиғини раисларига:\nсайёр савдо нуқталари жойлашувида кўмаклаш, сайёр савдоларни ташкил этиш жадвалига таклифлар бериш;\nагар ҳудудида сайёр савдо нуқтасига келиш имкониятига эга бўлмаган, яъни, ногирон, якка ёлғиз, кексалар ва бошқа фукароларга эҳтиёжи бўйича маҳсулотлар етказиб берилишини таъминлаш;\nкўчма савдо ўтказиладиган жой, вақти ва тартиби ҳақида аҳолини хабардор қилиш.\nБундан ташқари, мазкур вақтинчалик тартиб билан ноозик-овқат буюмлари савдосини сайёр савдо нуқталари орқали амалга оширишда ҳам алоҳида тартиб-қоидаларга риоя қилиш белгиланди.\nЯъни, сотиш учун олиб чиқилаётган буюмларни дезинфикция қилиш; сайёр савдо нуқтасини кун давомида 2-3 марта дезинфекция қилиш; савдони ижтимоий масофани (2 метр) сақлаган ҳолда ташкил этиш; сотувчи (ҳайдовчи) махсус комбинезон (ҳимоя кийими), тиббий қўлқоп ва ниқоблар билан таъминланган бўлиши, пирометр (тана ҳароратини масофадан ўлчаш ускунаси) ва антисептик воситаларга эга бўлиши, иситма ёки касалликнинг бошқа белгилари бўлган шахслар аниқланганда дарҳол хабар бериш, назорат-касса машиналари ва банк пластик карточкаларидан фойдаланган ҳолда тўловларни қабул қилиш учун ҳисоб-китоб терминалининг мавжуд бўлиши, фақатгина вақтинчалик тартибда кўрсатилган ноозиқ-овқат буюмларини сотиши, сайёр савдони манзили ва ҳафта куни (санаси), вакти кўрсатилган сайёр савдоларни ташкил этиш жадвалига мувофик ташкил этиш, иш куни тамом бўлгандан кейин эса сайёр савдо нуқтасини ҳамда сотилмай қолган буюмларни зарур тарздаги санитария ҳолатига келтириш каби коидалар белгиланди.\nНозимахон ТОЖИЕВА, Фарғона вилояти адлия бошқармасининг Ҳуқуқий тарғибот ва маърифат бўлими етакчи маслаҳатчиси, 1-даражали юрист.\nPrevious Оила – муқаддас қўрғон\nNext Аҳоли ва тадбиркорлар давлат муҳофазасида


Коронавирус: Узбекистонда Инкирозга карши жамгарма тузилиб, унга 10 трлн сум ажратилади – КУН УЗ\nГлавная / Сиёсат / Коронавирус: Узбекистонда Инкирозга карши жамгарма тузилиб, унга 10 трлн сум ажратилади\n2 weeks ago\tСиёсат Comments Off on Коронавирус: Узбекистонда Инкирозга карши жамгарма тузилиб, унга 10 трлн сум ажратилади 49 Показы\nУзбекистон Республикаси Президенти Шавкат Мирзиёев раислигида 19 март куни коронавирус пандемиясининг ахоли турмуш даражаси ва иктисодиёт тармокларига салбий таъсирини юмшатиш масалаларига багишланган видеоселектор йигилиши булиб утди.\n«Бугунги шароитда саноат корхоналари, тадбиркорлар ва экспортёрлар биздан аник ва самарали чоралар кутмокда. Шу боис иктисодиётда хисоб-китоб килинаётган йукотишлар урнини коплаш учун захира яратиш ва макроиктисодий баркарорликни таъминлаш хукуматнинг асосий вазифаси булиши зарур», – деди Шавкат Мирзиёев.\nБу борадаги ишларни самарали ташкил этиш максадида президентимиз коронавирус пандемияси ва глобал инкирозли ходисаларнинг иктисодиёт тармокларига салбий таъсирини юмшатиш буйича биринчи навбатдаги чора-тадбирлар тугрисида фармон кабул килди. Хужжатга асосан, Инкирозга карши жамгарма тузилиб, унда 10 триллион сум шакллантирилади.\nЙигилишда фармонда белгиланган долзарб вазифаларни амалга ошириш, пандемиянинг иктисодиётга салбий таъсирини юмшатиш масалалари мухокама килинди.\nКоронавирус таркалашининг олдини олиш, шифохоналарни дори, химоя ва диагностика воситалари билан таъминлаш, карантин харажатларини уз вактида молиялаштириш зарурлиги таъкидланди.\nЮртимизда коронавирусга карши курашиш ишларига карийб 5,5 минг нафар тиббиёт ходими жалб этилган. Уларни моддий ва маънавий куллаб-кувватлаб, ойлик маошига кушимча 120 фоиз устама тулаш буйича курсатмалар берилди.\nКасалланганларни уз вактида аниклаш ва профилактикага эътиборни кучайтириш, бунинг учун барча худудий юкумли касалликлар шифохоналарини экспресс-тестлар билан таъминлаш мухимлиги кайд этилди.\nХозирги кунда 16 мингдан ортик фукаролар карантинга олинган. Ички ишлар вазирлиги ва Миллий гвардияга карантин назоратини таъминлаш юклатилди.\nЙигилишда ахолини ижтимоий химоялаш масаласига хам алохида эътибор каратилди. Карантинга ёпилган муассасалар ходимлари, карантиндаги фукаролар ва уларга каровчиларнинг хукукларини таъминлаш, ижтимоий нафака олувчилар сонини камида 10 фоизга ёки 60 мингтага ошириш буйича вазифалар куйилди.\nКарантиндаги фарзандларига караётган ота-оналарни ишдан бушатишга мутлако йул куйилмайди. Уларга вактинча мехнатга лаёкатсизлик нафакаси юз фоиз тулаб берилади.\nМактабгача таълим муассасалари ва умумтаълим мактаблари фаолияти тухтаб турган даврда тарбияланувчилар ва бошлангич синф укувчиларининг ота-оналарига ёки уларнинг урнини босувчи шахсларга йиллик мехнат таътилидан фойдаланишнинг йиллик режасидан катъи назар йиллик мехнат таътили такдим этилади.\nИктисодий фаоллик пасайган пайтда ахоли бандлиги масаласи алохида эътибор талаб этади. Шу боис Инкирозга карши жамгармадан Жамоат ишлари жамгармасига кушимча 200 миллиард сум ажратилади. Ушбу маблаглар одамларни иш билан таъминлаш, бунинг учун махаллаларда кушимча инфратузилма объектлари куришга йуналтирилади. Шунингдек, Тадбиркорлик фаолиятини куллаб-кувватлаш давлат жамгармасига 500 миллиард сум кушимча маблаг берилиб, иш уринлари яратадиган бизнес субъектларга кумаклашилади.\nУшбу чора-тадбирларни сифатли бажариш максадида Бош вазир рахбарлигида Инкирозга карши республика комиссияси тузилиши белгиланди. Ушбу комиссия 22 мартдан бошлаб икки ой давомида хар бир туман ва шахарда коронавирусга карши курашиш, саноат, хизмат курсатиш, савдо, транспорт, логистика ва бошка корхоналарни баркарор ишлатиш масалаларини хал килиб боради.\nВазирлар Махкамаси хузуридаги Давлат захираларини бошкариш кумитасига бозорлардаги нарх-навонинг узгаришини кузатиб бориб, мавжуд захирадан кушимча махсулотларини савдога чикариш буйича топширик берилди.\nЙигилишда мухокама килинган масалалар юзасидан мутасаддилар ахборот берди.


Тошкент шаҳрида коронавирус билан касалланиш кескин кўпаймоқда\nКоронавирус: Тошкент шаҳрида касалланиш кескин кўпаймоқда\n11 январь куни Ўзбекистонда 604 кишида коронавирус инфекцияси аниқланди. Коронавирусга чалинганларнинг умумий сони 201 мингдан ошиб кетди\nТОШКЕНТ, 12 янв — Sputnik. Ўзбекистонда вазият хавотирли тус олмоқда. 11 январь куни Ўзбекистонда 604 кишида коронавирус инфекцияси аниқланди, деб хабар бермоқда Соғлиқни сақлаш вазирлиги мабуот хизмати.Кеча энг кўп касалланиш ҳолатлари Тошкент шаҳрида (331) кузатилган. Кейинги ўринларда Тошкент (97), Самарқанд (42) ва Жиззах (41) вилоятлари.Қорақалпоғистон Республикасида 5 та, Андижон вилоятида 11 та, Бухоро вилоятида 7 та, Қашқадарё вилоятида 24 та, Навоий вилоятида 4 та, Наманган вилоятида 3 та, Сирдарё вилоятида 13 та, Фарғона вилоятида 9 та ва Хоразм вилоятида 17 та топширилган тест мусбат чиққан.Боғчаларда карантин чекловларига қатъий амал қилинади - вазирликШу тариқа, мамлакатда пандемия бошлангандан буён коронавирусга чалинган сони 201 759 нафарга етган. Шулардан 197 475 (+167) нафари тузалиб кетган. Соғайиш кўрсаткичи 98 фоизни ташкил этмоқда.Кеча 4 нафар коронавирусга чалинган бемор вафот этиб, қурбонлар сони 1505 нафарга етган.Мамлакатда коронавирусга қарши қўлланилган вакциналар 40 миллион дозадан ошган. 1-босқичда 18,9 миллион киши эмланган. 2-босқичда эмланганлар сони 13,9 миллиондан ошган. 3-босқичда эмланганлар 7,2 миллион кишини ташкил қилган. Эмланиши керак бўлган аҳолининг 88,4 фоизи камида битта дозани олиб бўлган.\n10:32 12.01.2022 (янгиланди: 10:33 12.01.2022)\nЎзбекистонда бир кунда 600 дан зиёд киши коронавирус аниқланди. Яна тўрт киши вафот этди.\nТОШКЕНТ, 12 янв — Sputnik. Ўзбекистонда вазият хавотирли тус олмоқда. 11 январь куни Ўзбекистонда 604 кишида коронавирус инфекцияси аниқланди, деб хабар бермоқда Соғлиқни сақлаш вазирлиги мабуот хизмати.\nКеча энг кўп касалланиш ҳолатлари Тошкент шаҳрида (331) кузатилган. Кейинги ўринларда Тошкент (97), Самарқанд (42) ва Жиззах (41) вилоятлари.\nҚорақалпоғистон Республикасида 5 та, Андижон вилоятида 11 та, Бухоро вилоятида 7 та, Қашқадарё вилоятида 24 та, Навоий вилоятида 4 та, Наманган вилоятида 3 та, Сирдарё вилоятида 13 та, Фарғона вилоятида 9 та ва Хоразм вилоятида 17 та топширилган тест мусбат чиққан.\nШу тариқа, мамлакатда пандемия бошлангандан буён коронавирусга чалинган сони 201 759 нафарга етган. Шулардан 197 475 (+167) нафари тузалиб кетган. Соғайиш кўрсаткичи 98 фоизни ташкил этмоқда.\nКеча 4 нафар коронавирусга чалинган бемор вафот этиб, қурбонлар сони 1505 нафарга етган.\nМамлакатда коронавирусга қарши қўлланилган вакциналар 40 миллион дозадан ошган. 1-босқичда 18,9 миллион киши эмланган. 2-босқичда эмланганлар сони 13,9 миллиондан ошган. 3-босқичда эмланганлар 7,2 миллион кишини ташкил қилган. Эмланиши керак бўлган аҳолининг 88,4 фоизи камида битта дозани олиб бўлган.


IQNA ахборот агентлигининг маълум қилишича, Жанубий Африка Миллий парклар ташкилоти (SANParks) томонидан Жанубий Африканинг шимолий-шарқидаги Кругер Миллий паркидаги Скукуза лагерида мусулмонлар учун дастлабки намозхона очилди.\nНамозхонни қуриш таклифи 2009 йилда берилган эди. Миллий парк бошқарувчиси мусулмон жамоаларидан намозхонани қуриш учун 850 минг Ранд (Жанубий Африка валютаси) миқдоридаги маблағ йиғилганини ҳамда бу парк ва бошқа миллий боғларда намозхоналарни қуриш ҳақида қарор қабул қилинганини айтиб ўтган.\nМаълумот учун, Жанубий Африка Республикаси Африка қитъасининг энг жанубий мамлакатидир. Бу мамлакатда бир миллионга яқин мусулмон яшайди.\nДругие материалы в этой категории: « Маккада ногиронлиги бўлган кишилар учун махсус намозхона очилди\tЖазоирда Миллий Қуръон ҳафталиги ўтказилди »


Мақолалар мазкур саъна бўйича сараланган: Пятница, 17 Октябрь 2014\nПятница, 17 Октябрь 2014 16:19\nКичик бизнес ривожи\nилғор технологияларнинг жорий этилишида ҳам яққол намоён бўлмоқда\nҚисқа муддатда ва мустаҳкам\nАндижон шаҳридаги “Архитектура ва дизайн” корхонаси лойиҳалари асосида бунёд этилаётган бинолар мустаҳкамлиги билан ажралиб туради.\nПятница, 17 Октябрь 2014 16:18\nҲудудий дастур асосида\nКаттақўрғонлик Ҳайитмурод Тошев оилавий бизнесни ташкил этиб, аҳолига маиший хизмат кўрсатиб келарди. Яқинда тадбиркор бўш турган бинони мукаммал таъмирлаб, ёғочга ишлов бериш цехини ҳам ишга туширди.\nПятница, 17 Октябрь 2014 16:12\nЭкологик мувозанат барқарорлиги омили\nДавлатимиз раҳбари 2010 йили БМТ саммити Мингйиллик ривожланиш мақсадларига бағишланган ялпи мажлисида алоҳида таъкидлаганидек, Орол денгизининг қуриши давом этаётгани ва унинг атрофида гуманитар фалокат содир бўлаётгани сабабли Оролбўйининг табиий биологик фондини асраб-авайлаш, Орол инқирозининг атроф-муҳитга, энг муҳими, бу ерда истиқомат қилаётган юз минглаб ва миллионлаб одамлар ҳаётига ҳалокатли таъсирини камайтириш бугунги кундаги энг муҳим вазифа ҳисобланади.\nПятница, 17 Октябрь 2014 16:10\nҚулай инфратузилма ва ишбилармонлик муҳити\nПятница, 17 Октябрь 2014 16:06\nЯнги лойиҳа шарофати\nМутахассисларнинг фикрича, сунъий чармдан тайёрланган пойабзал бўғин касалликларини келтириб чиқарар экан. Оёқ кийимлари ишлаб чиқаришга мўлжалланган бизнес лойиҳасини амалга оширишда Гурлан туманилик тадбиркор Хуршид Бобожонов масаланинг ана шу жиҳатига жиддий эътибор қаратди.\nПятница, 17 Октябрь 2014 16:02\nИқтидорли болалар фестивали\nНавоий шаҳрида “Камалак юлдузлари” республика болалар ижодиёти фестивалининг вилоят босқичи бўлиб ўтди. Унда олтита йўналиш бўйича 6 ёшдан 14 ёшгача бўлган 420 нафар иқтидор эгаси иштирок этди.\nПятница, 17 Октябрь 2014 15:57\nДунё полвонлари Тошкентда беллашмоқда\nКеча пойтахтимиздаги “Ўзбекистон” спорт мажмуасида дзюдо бўйича Гран-при туркумига кирувчи нуфузли халқаро турнирнинг очилиш маросими бўлиб ўтди.\nПятница, 17 Октябрь 2014 15:49\nЭкспорт ҳажми ошди\nЕнгил саноат корхоналарида тайёрланадиган калава ип сифати ва қўлланилиш жиҳатига кўра, бир неча турга бўлинади. Хусусан, 34 ва 50-русумдаги бундай хом ашё ўта пишиқлиги билан ажралиб туради.\nОлий Мажлис Қонунчилик палатасида Меҳнат ва ижтимоий масалалар қўмитаси томонидан 2015 йилда иш ўринлари ташкил этиш ва аҳоли бандлигини таъминлаш дастурининг мазмун-моҳияти ҳамда вазифаларига бағишланган давра суҳбати ўтказилди. Унда Иқтисодиёт, Меҳнат ва аҳолини ижтимоий муҳофаза қилиш вазирликлари, Ўрта махсус, касб-ҳунар таълими маркази вакиллари ва депутатлар қатнашди.


Назарбоев: СССРнинг ЕИИ шаклида қайта тикланиши юз бермайди\nНазарбоев: СССРнинг ЕИИ шаклида қайта тикланиши...\n07.01.2018 05:00 0 495\nЕвроосиё иқтисодий иттифоқига аъзо мамлакатларнинг раҳбарлари\nҚозоғистон президенти Нурсултон Назарбоев Евроосиё иқтисодий иттифоқи (ЕИИ)ни ташкил этиш СССРнинг «қайта тикланиши» ва «бошқача шаклга кириши» билан ҳеч қандай алоқаси йўқлигини таъкидлади. Бу ҳақда Оқ Ўрда шахсий саҳифасида чоп этилган «Мустақиллик даври» китобида баён этилган, дея хабар беради «Сa-news» агентлиги.\n«Асоссиз қўрқувда юрганларга мен 2011 йилдаёқ жавоб берганман: ҳеч қанақа СССРнинг қайта тикланиши юз бермайди ва бу бўлиши мумкин эмас. Бу ўтмишнинг хомхаёлларидан бошқа нарса эмас», — деб ёзади Назарбоев.\n«Албатта, ЕИИнинг дастлабки босқичида, айниқса, глобал инқироз шароитида, ҳамма нарса силлиқ кечди, дея олмаймиз. Шундай қилиб, 2015 йил март ойида мен ЕИИдаги тариф сиёсатининг чалкашлиги ва тарифсиз тўсиқларнинг жаҳон амалиётига зид эканлигини аниқ айтдим», — деди Назарбоев.\n«Мен Евроосиё иқтисодий иттифоқини доимо жаҳон иқтисодиётига узвий боғланган, Европа ва Осиёни ишончли кўприк мисоли туташтирган очиқ жамият сифатида кўрдим», — деди у.\nНурсултон Назарбоев ССРИ Евроосиё иқтисодий иттифоқи\nСиёсат 01/03, 06:34\nНазарбоев ўзининг шарафига номланган мактабларнинг алоҳида ролини таъкидлади


Ички ишлар бўлими биноси олдидаги ўриндиқда кекса бир аёл қўлида бир варақ қоғозни ушлаганча ўтирарди. Бўлим ходимлари ва бу ерга иш билан келган одамлар бинога бирин-кетин кириб-чиқишар, аммо кампир эрталаб келган бўлишига қарамай ичкарига киришга иккиланиб турарди. Тушликка чиқаётган терговчи Хушнудбек Султонов бу кекса аёлни кўрди-ю, шунча вақтдан бери ўтирганига ҳайрон бўлди. Чунки эрталаб ишга келганида ҳам аёл шу ерда эди. Тушликдан қайтганида ҳам онахон бино олдидаги ўриндиқда қўлида қоғоз билан паришон ўтирганини кўргач, секин ёнига борди:\n– Кечирасиз, бувижон, эрталаб келганимда ҳам шу ҳолда ўтиргандингиз, тушликка чиққан вақтимда ҳам. Тушликдан қайтсам, ҳалиям шу ерда экансиз. Сизга бирор ёрдам керакми?\n– А, нима? – онахон чуқур хаёлга толган шекилли, савол берувчининг сўзларини англамади. Терговчи гапини такрорлади.\n– Сиз ким бўлиб ишлайсиз, ўғлим?\n– Терговчиман, бувижон. Исми шарифим Хушнудбек Султонов.\n– Терговчи бўлсангиз, ишим сиз билан битар экан. Хонангизда гаплашсак бўладими, болам?\n– Майли, бувижон юринг!\nУлар биргаликда иккинчи қаватда жойлашган хоналардан бирига киришди. Онахон курсига омонатгина ўтириб, қўлидаги қоғозни терговчига узатди. Қоғозга туширилган сўзлар терговчини ҳайрон қолдирди. Онахон шу бир варақ қоғозда ўғли гиёҳванд бўлиб қолганлигини, уйда ҳам гиёҳвандлик воситаларини сақлаб қўйганлигини баён қилган, уни қамоққа олишларини сўраб ариза ёзган эди. Терговчи онахонга назар ташлади. Унинг рўмол четидан кўриниб турган қордай оппоқ сочлари, пешонаси ва юзини беаёв қоплаган ажинлар бошидан кечирган ғаму андуҳлари ҳақида сўзсиз ҳикоя қиларди, гўё. Терговчи кимгадир қўнғироқ қилди ва ўзини Ҳалима деб таништирган онахондан кутиш залида беш дақиқа ўтириб туришини сўради...\nШундан сўнг онахон тезкор тергов гуруҳи билан ўз уйига борди. У ердаги гиёҳванд моддалар ходимлар ва холислар иштирокида олиниб, баённома тузилди. Онахоннинг гиёҳвандликка берилган ўғли Шукруллони ИИБ биносига олиб келишди. Ўз онасининг аризаси асосида қамоққа олинганлигини билган Шукрулло унинг ёнидан қўлларига кишан урилган ҳолда ўтиб борар экан, йўлакни бошига кўтариб бақирди:\n– Нима қилиб қўйдингиз, ойи? Сиз ҳам онамисиз? Ўз ўғлини қаматган ҳам она бўладими?\nОнасининг жимлиги ўғилни баттар ғазаблантирди:\n– Мени туққунча ит туғсанг бўлмасмиди?\nШукрулло ҳибсда сақлаш хонасига киргунига қадар бақирди, фақат ичкарида овози тинди. Онаси рўмолининг учини тишлаганча, унсиз йиғларди. Суд томонидан Шукруллога саккиз йил озодликдан маҳрум қилиш жазоси тайинланди.\nАбдулла ва Ҳалиманинг оиласи ўзига тўқ эди. Абдулла ташкилот раҳбари, Ҳалима эса хориждан маҳсулот олиб келиб сотарди. Лекин бахт кўпинча кемтик бўлади. Улар тирноққа зор эдилар. Неча йиллаб Худодан фарзанд сўрашди. Ниҳоят, Ҳалима қирқ ёш остонасида турганида юкли бўлди. Абдулла хотинини қўйгани жой тополмас, Яратганга шукрона айтиб, фарзанди эсон-омон туғилишини илтижо қиларди. Илтижолари ерда қолмади, вақти-соати етганида Ҳалима паҳлавондек ўғил туғди. Ўғлининг дунёга келишини шукроналар билан кутган Абдулла унга “Шукрулло” деб исм қўйди. Мамнун ота-она ўғлидан ҳеч нарсани аяшмади. Шукрулло қиммат ўйинчоқлар ўйнар, хориждан келтирилган қиммат кийимларни киярди. Ойиси ҳам, дадаси ҳам оғзидан чиққанини муҳайё қилишар, тенгқурларининг тушига кирмайдиган нарсалар Шукрулло учун оддий буюм эди. Аммо тўқлик шўхликка тақалди. Шукрулло, ҳали она сути оғзидан кетмай туриб сигарет чекишни ўрганди, ароқ ичди. Ҳар нарсанинг ортиғига интилиб яшагани учунми, сигарет ва ароқ билан кифояланиб қолмади. Кўп ўтмай гиёҳвандликка берилди. “Окахон”лари аввалига Шукруллони наркотик билан меҳмон қилиб, текинга “сийлаб” туришди. Шукрулло обдон ўрганиб олгач эса ундан пул талаб қила бошлашди. Аввалига у ота-онасидан пул сўраб оғу сотиб оладиган бўлди. Ўғилларидан пулни аямайдиган ота-она аввалига ҳеч нарсани сезишмади. Бу орада уйларидаги бир нечта қимматбаҳо буюм ғойиб бўлди. Ота-онаси Шукруллони билдирмай кузатиб, гиёҳвандликка ўрганганини сезиб қолдилар. Абдулла пешонасини чангаллади, Фарида йиғлаб-сиқтади. Кейин ўзларини босиб олиб, Шукруллони даволатишга қарор қилишди. Аммо улар қанчалик уринишса ҳам, иродаси бўш ўғил оғудан воз кечолмади. Ҳатто кескинроқ чоралар ўйлаб, Шукруллони уй ичида темир қафасда сақлаб кўришди. Бироқ бу фойда бермади. Нафақага чиққан Абдулланинг юраги эса ўғлининг қилиқларига дош беролмай қолган эди. Иккинчи марта юрак хуружини бошдан ўтказган Абдулланинг ўлим тўшагидаги охирги сўзлари “Худодан фарзанд сўрабман-у, ақл сўрамаган эканман!” деган аччиқ нола бўлди. Абдулланинг вафотидан сўнг табиийки, Ҳалиманинг бир ўзи гиёҳванд ўғилга эгалик қилолмади. Шукрулло уйдаги барча буюмларни, ҳатто машинани ҳам сотиб юборди. Уйларида ҳеч вақо қолмади, онасининг никоҳ узугигача пуллади.\nБир куни у сотишга арзигулик нарса тополмай, онасига ўдағайлай бошлади:\n– Ойи, тилла занжирингиз, узукларингиз қани? Уларни қаерга яширгансиз?\n– Қарзларингни тўладим. Уйда ҳеч нарса қолмади. Кеч бўлмасидан ақлингни йиғиб ол, болам. Мени ҳам гўрга тиқмоқчимисан? Яқин орада мен ҳам ўлсам керак, мазам йўқ.\n– Эй, йиғини бас қилинг! Менга пул керак, пул!\nОғу хумори тутган Шукрулло қалтирай бошлади. Сўнг важоҳат билан онасининг ётоқхонасига кирди ва онаси қулфлаб қўядиган сандиқни очишга урина бошлади. Онаси унга тинимсиз ёлворар эди:\n– Қўй, болам. Шу сандиққа тегмагин, мен унда кафанлигимни сақлаяпман.\n– Ёлғон! Сиз бунинг ичида мендан яширган пулларингизни сақлайсиз. Калитни беринг менга!\nУ сандиқ қулфини бир неча маротаба тортиб кўрди. Очолмагач, хонадан чиқиб, қўлида оғир темир парчаси билан қайтиб кирди. Қулфни синдириб сандиқни очди ва ичидаги матоларни хона ичига ёйиб ташлади. Ҳамма ёқни ағдар-тўнтар қилиб топгани оқ матога ўралган пул бўлди. Шукруллонинг кўзлари ёнди, унинг қўлига ёпишиб, пулларни олмоқчи бўлган онасини шафқатсизларча итариб юборди. Ҳалима опа ёмон йиқилди, ётган жойида йиғлаб, нола қилди...\nШукруллонинг қулоқларига гап кирмас, ҳозир унинг фикру хаёли фақат хуморини қондиришда эди. Ҳалима опа кечга қадар йиғлаб, ўрнидан туролмай ётди. Ўша тун онаизор бир қарорга келди. Эртаси куни эрталаб қўлида бир варақ қоғоз билан уйдан чиқди...\nШукрулло қамоқда ётган вақтида онаси уни кўриш учун бир марта ҳам келмади. Уч ойдан сўнг у онасининг вафоти ҳақидаги хабарни эшитди. Буни унга тоғаси айтиб кетди.\nОлти йил қамоқда ётган Шукрулло муддатидан аввал озодликка чиқди. Уни ташқарида тоғаси кутиб олди. Ўз уйига келган Шукрулло, тоғаси овқат пишириб, уйларни тартибга келтириб қўйганлигини кўрди. Овқатланиб бўлишгач, тоғаси унга:\n– Хўш, энди сен билан эркакчасига гаплашиб олсак. Опамни адойи тамом қилиб, бошига етдинг. Дадангнинг ўлимига ҳам ўзинг сабабчи бўлдинг. Қамоқда ақлинг кирдими ёки яна давом этасанми? Агар опам васият қилиб кетмаганида, ёнингга яқин йўламасдим, – деди заҳарханда оҳангда.\n– Тоға, пушаймонман!..\nТоғаси кетар маҳали Шукруллонинг қўлига қандайдир қоғозларни тутқазди. Жияни ҳайрон қараб турарди. Шунда тоғаси қоғозлар орасидан бир мактубни олиб Шукруллога берди:\n– Онадан хафа бўлмайдилар. Сен қамалганингдан сўнг онанг умуман овқат емай қўйди. Сени соғиниб ўтди, уч ой яшади, холос. Билсанг, бу мактуб опамнинг сенга қолдирган васияти...\nШукрулло ҳаяжондан титраётган қўллари билан мактубни очди ва ўқий бошлади: “Ўғлим, уйга соғ-омон қайтганинг учун Аллоҳимга ҳамдлар бўлсин. Биламан, мендан хафасан, қамоқда ўтказган йилларинг давомида онангдан нафратлангансан, балки ҳозир ҳам нафратланарсан. Менинг бу қарорга келишим осон бўлмади. Сени на отанг, на мен тўғри йўлга сола билдик. Балки қамоқ сенга дарс бўлар, онангни ёмон кўриш эвазига бўлса-да хато йўлдан қайтарсан, деган умидда шу ишга қўл урдим. Онангга шундан бўлак чора қолдирмадинг. Бу хатни ўқиётганингда мен ёнингда бўлмайман. Ўғлим, сенинг шу аҳволга тушишингга аввало даданг иккимиз сабабчимиз. Сени болалигингдан тўғри тарбия қила олмадик. Еганинг олдингда, емаганинг орқангда бўлди. Афсуски, ҳаммадан бахтли бўлсин, тенгқурлари ичида ажралиб турсин, дея сени бахтсиз қилиб қўйибмиз. Сен ёмон йўлга кириб, гиёҳванд бўлиб, ўғирлик қила бошлаганингдан сўнг даданг иккимиз номингга омонат дафтарчаси очтирдик. Яна бир машинамиз ва тилла тақинчоқларимнинг пулини, даданг иккимизнинг йиғилиб турган нафақаларимизни омонатга қўйдик. Қамалган пайтингда бу пулларга тўртта машина олса бўлар эди. Қамоқдан чиқиб келгунингча ундан-да кўпайиб қолса керак. Уйимизни ҳам сенга васият қилиб қолдирдим. Банк ҳужжатлари ва бошқа керакли ҳужжатларни тоғангдан оласан. Илтимос, ўғлим, буёғига тўғри яша, ҳаётингни изга сол. Ишга кир ва оила қур. Аллоҳим умрингни зиёда қилсин ва ҳамиша Ўз паноҳида сақласин. Онанг!”\nШукруллонинг чексиз изтироб ва пушаймондан қалтираган бармоқлари хатни тушириб юборди, ўзи эса унсиз йиғларди. Деворга илинган расмдан ота-онаси унга меҳрибонлик билан, жилмайиб қараб туришарди...


Кун мавзулари, 27 март 2017\n16 декабр 2019, Тошкент вақти: 12:56\nдушанба 27 март 2017\n28 март куни Тошкентда ўтказилиши кутилаётган Ўзбекистон-Қатар ўйини олдидан “Бунёдкор” стадиони кассаларининг олди бўм-бўш. Бу ҳақда Озодликнинг пойтахтдаги мобил мухбири хабар қилди. Унинг хабар беришича, аввалги ўйинлардан аввал стадион кассалари олдида кузатилган ур-йиқитдан дарак ҳам йўқ.\nИжтимоий тармоқларда тарқаган видео жамоатчилик ва расмийлар эътиборини Ўзбекистон ўрта мактабларидаги ўқитувчи ва ўқувчи муносабатларидаги муаммоларга тортди. Озодлик бу видео ортидаги тафсилотларни ўрганди. Маълум бўлишича¸ ўз ҳамкасбини ўқувчиларнинг жинсий тажовузидан қутқармоқчи бўлган муаллима "айбдор" қилинган.\nҚарши ва Андижон ортидан Наманган марказида ҳам Damasлар қатнови тақиқланди\nНаманган вилояти ҳокимининг махсус фармойиши билан вилоят марказининг шоҳкўчаларида Damas машиналари юриши 25 мартдан тақиқланди. Бу қарорга кўра¸ эрталабки соат 7:00дан кечки 20:00 гача бўлган оралиқда Damasлар "Чорсу", "Сардоба" бозорлари ва марказий "Темир йўл вокзали"га борувчи кўчаларга кирмайдиган бўлди.\n“Малайзияда қайд этилган натижалар учун мухлислар олдида узр сўрайман. Деярли барча ўйинлар ғалаба ва мағлубият орасида туради. Сурия билан ўйинда қаердадир мен хато ҳам қилгандирман”,- деди Ўзбекистон терма жамоаси бош мураббийи Самвел Бабаян ЖЧ–2018 турнирига саралаш босқичи «А» гуруҳи 7-туридан ўрин олган Ўзбекистон – Қатар учрашуви арафасида.\nМарт ойи бошидан буён Ўзбекистон бўйлаб барча боғчаларда текширувлар ўтказилиб, махсус педагогик таълимга эга бўлмаган тарбиячилар ишдан бўшатилмоқда. Баъзи маълумотларга кўра, бундан буён болалар боғчаларида фақат олий маълумотлилар ишлайди.\nЮНЕСКО экспертлари Қашқадарёдаги Шаҳрисабз шаҳрининг тарихий қисмига “тузатиб бўлмас зарар етказилганини” айтмоқда. Ташкилотнинг Жаҳон маданий мероси маркази Осиё ва Тинч океани бўлими етакчиси Фенг Жинг ҳозир асосий масала Шаҳрисабзнинг “мислсиз халқаро қиймати йўқ қилинган-қилинмаганини” аниқлаш эканини айтмоқда.\nЛола Хотамова: Каримов билан ишқий муносабатда бўлмаганман!\nЎзбекистоннинг биринчи президенти Ислом Каримовнинг матбуот хизматида ишлаган, ўзбекистонлик илк аёл сиёсий шарҳловчи ва журналист Лола Хотамова, орадан қарийб 20 йил ўтиб, нега бирдан кўздан ғойиб бўлгани сабабларини очиқлади.


Депутат: адашган ёшларни тўғри йўлга қайтариш – энг муҳим вазифамиз | O'zLiDeP\nЎзбек халқи — азалдан болажон халқ. Боиси халқимиз фарзандни дунёга келтиришдан тортиб, то камолга етгунга қадар унинг таъминоти, таълим-тарбияси ва билим олиши, касб-ҳунар эгаллашига алоҳида эътибор қаратади.\nМамлакатимизда болалар ҳуқуқ ва эркинликлари кафолатланган, манфаатлари муҳофаза қилинган. Хусусан, “Бола ҳуқуқларининг кафолатлари тўғрисида”, “Болаларни уларнинг соғлиғига зарар етказувчи ахборотдан ҳимоя қилиш тўғрисида”ги Ўзбекистон Республикаси қонунлари юртимизда навқирон авлодни ҳар томонлама ҳимоя қилиш, турли таҳдид ва маънавий хуружлардан асраш, мажбурий меҳнатга жалб этмасликка хизмат қиляпти.\nТаъкидлаш жоиз, ёшларнинг ижтимоий-сиёсий, ҳуқуқий маданиятини ошириш, уларни турли таҳдидлардан асраш, тузалиш йўлига кирган кишиларни соғлом ҳаётга қайтариш чораларини кўриш Ўзбекистон Либерал-демократик партиясининг ҳам энг муҳим вазифаларидан биридир.\nХалқ депутатлари Наманган шаҳар Кенгашидаги ЎзЛиДеП депутатлик гуруҳи аъзоси Ғ.Бабаханов адашиб жиноят кўчасига кириб қолган Б.Исақов хонадонида бўлиб, у билан дилдан суҳбат қилди.\nМулоқот давомида Б.Исақов қилмишидан чин дилдан пушаймон эканини айтиб, ҳозирги кунда спортнинг каратэ тури билан шуғулланиб келаётганини айтди.\n“Агар биз битта болани тўғри йўлга қайтарсак, бу бизнинг энг катта ютуғимиздир. Нега десангиз, бир боланинг йўлдан адашишидан нафақат шу боланинг яқинлари, балки бутун жамият жабр кўради. Шундай экан, биз уни ўз фарзандимиз деб билиб, унга тўғри йўлни кўрсатишимиз керак”, – дейди депутат.\nУчрашув якунида халқ вакили Б.Исақовга турли спорт жиҳозлари ва кийимлари совға қилди.


ЎзА - Самарқанд Регистонидаги Улуғбек мадрасасига катта зарар етказган зилзила ҳақида биласизми?\n1726 йил (бундан 294 йил олдин) – Россия империяси Олий махфий кенгаши Россиядан Хивага савдогарларни жўнатиш хиваликлар учун ҳам, Хивадаги россияликлар учун ҳам фойда келтиради, ахир савдонинг тақиқланишидан ҳам хазина, ҳам савдогарлар зарар кўрмоқда, деган хулосага келди. Бунга сабаб бироз олдинроқ Петербургга хивалик элчи Субҳонкулибек ташриф буюриб, рус ҳукумати олдига Россия билан Хива ўртасида савдо муносабатларини қайтадан юргизиш масаласини қўйган эди.\n1897 йил (бундан 123 йил олдин) – Туркистон тизмасининг шимолий этагида соат 15 яримларда Ўратепа зилзиласи содир бўлди. Унинг кучи Ўрта Осиёнинг катта қисмида сезилган. Ер қимирлаш марказида (Ўратепа яқинида) магнитудаси 6,6, кучи 8 баллга етган. Орадан 2 соат ўтгач, зилзила деярли шундай куч билан яна такрорланган.\nЗилзила зарбидан кўплаб қишлоқлар вайронага айланди. Олдинги зилзиладан шикаст кўрган бир қанча иморатлар такрорий зилзилада бутунлай бузилган. Айниқса, Самарқанддаги Регистон майдонида жойлашган Улуғбек мадрасасига катта зарар етган. Кейинги йилларда Туркистон-Нурота тоғларида бир қанча зилзилалар қайд қилинган. Шулардан энг кучлиси 1898 йилда Зоминда 8 балли, 1923 йилда Ўратепада 7 балли ва 1955 йилда Жиззахда 6–7 балли ер қимирлашлар содир бўлган.\n1907 йил (бундан 113 йил олдин) – Ўзбекистон халқ ёзувчиси Абдулла Қаҳҳор таваллуд топди (вафоти 1968 йил). Унинг ижоди шеърият билан бошланган бўлса-да, адабий мероси негизини насрий асарлар ташкил этади. Абдулла Қаҳҳор ижодий ҳаёти давомида 40 дан зиёд асар эълон қилган. У 2000 йилда “Буюк хизматлари учун” ордени билан мукофотланган.\n1920 йил (бундан 100 йил олдин) – Туркистон Автоном Совет Социалистик Республикаси Маориф халқ комиссарлиги томонидан аҳоли орасида саводсизликни тугатиш тўғрисида декрет қабул қилинди. Унга мувофиқ, 8 ёшдан 40 ёшгача бўлган барча фуқаролар ўқиш ва ёзишни ўрганишлари шарт эди. Бу билан мустабид тузум советларча саводли шахсларни шакллантириш, “саводсизлик”ни тугатиш борасида шиддатли курашни авж олдириб юборди.\n1920 йил (бундан 100 йил олдин) – Бухоро Халқ Совет Республикасида амирлик даврида мавжуд бўлган барча китоб, ўқув-ёзув асбобларини Маориф нозирлиги ихтиёрига топшириш, маориф назоратининг рухсатисиз уларни хорижга олиб чиқиш ва сотиб олишни ман қилиш тўғрисида буйруқ чиқарилди.\n1921 йил (бундан 99 йил олдин) – Шарқий Бухородаги Корақамиш қишлоғида (Файзободдан 26 чақирим жануби-шаркда) Бухоро қўрбошилари ўзларининг биринчи қурултойларига тўпланишди. Бу қурултойни Давлатмандбек ва Эшон Султон уюштирди. Архив ҳужжатларида ёзилишича, Қорақамиш қишлоғига Дарвоз ва Кўлобдан етиб келган қўзғолончиларнинг миқдори 7000 кишидан кам эмас эди. Бу қурултойда Иброҳимбек (1889–1932) Бухоро қўрбошиларининг Бош қўмондони қилиб сайланди.\n1937 йил (бундан 83 йил олдин) – нарпайлик селекционер-генетик олим, Ўзбекистон Фанлар академияси академиги Остон Жалилов таваллуд топди. У селекция ишларида нурланишдан фойдаланиш усулини таклиф этди, 15 дан ортиқ ғўза навларини яратди.\n1945 йил (бундан 75 йил олдин) – адабиётшунос олим, Ўзбекистон Фанлар академияси академиги Бахтиёр Назаров таваллуд топди. Унинг тадқиқотларида Фитрат, Ойбек, Ғафур Ғулом, Абдулла Қаҳҳор, Абдулла Орипов маҳорати ўрганилган. У Ойбекнинг 20 жилдли Мукаммал асарлар тўпламини нашрга тайёрлашда қатнашган.\n1970 йил (бундан 50 йил олдин) – футболчи, мураббий, Ўзбекистон Республикасида хизмат кўрсатган спортчи, “Ўзбекистон ифтихори” Миржалол Қосимов таваллуд топди. У “Шуҳрат” медали, “Фидокорона хизматлари учун” ва “Меҳнат шуҳрати” орденлари билан мукофотланган.\n1991 йил (бундан 29 йил олдин) – Ўзбекистон Республикаси Президентининг “Республика давлат ҳокимияти ва бошқарув идораларини ҳамда халқ таълими системасини партиядан холи этиш тўғрисида”ги Фармони қабул қилинди. Ушбу Фармонда: “Белгилаб қўйилсинки, республика давлат аппарати идораларида ва халқ таълими системасида сиёсий партиялар ва ҳаракатларнинг ташкилий тузилмалари ташкил этилишига бундан буён йўл қўйилмайди”, – деб алоҳида таъкидланди.\n1991 йил (бундан 29 йил олдин) – Алишер Навоий таваллудининг 550 йиллиги муносабати билан Вазирлар Маҳкамаси қарори асосида Ўзбекистон Республикаси Фанлар академиясининг Адабиёт институтига Алишер Навоий номи берилди.\n2007 йил (бундан 13 йил олдин) – Тошкент шаҳрида Алишер Навоий номидаги Ўзбекистон Миллий боғи ҳудудида Ўзбекистон халқ ёзувчиси Абдулла Каҳҳор ҳайкали очилди.\nАлишер ЭГАМБЕРДИЕВ тайёрлади,ЎзА


ЎзА - Уй-жойга муҳтож, имконияти чекланган фуқароларга янгиланган намунавий лойиҳалар асосида барпо этилган уйлар топширилди\n08.09.2017 19:02:54 Чоп этиш версияси\nҚорақалпоғистон Республикасида уй-жойга муҳтож, имконияти чекланган фуқароларга Президент совғаси – янгиланган намунавий лойиҳалар асосида барпо этилган уйларнинг калити тантанали равишда топширилди.\nМўйноқ туманида яшовчи Дилбар Бекмуратова ҳам янгиланган лойиҳадаги уйлардан бирининг калитини олди. Қанликўл туманида истиқомат қилувчи I гуруҳ ногирони Тўлибой Отамуратов ва унинг турмуш ўртоғи Ойимгул Рапатованинг ҳам қувончи чексиз. Амударё туманидаги “Тошёп” овул фуқаролар йиғини ҳудудида бунёд этилган турар жойларнинг калити I гуруҳ ногиронлари Даврон Бозорбоев, Дармонжон Ибодуллаева, II гуруҳ ногирони Юлдуз Каримовага топширилди. Қўнғирот туманидан Жазийра Эшмуратова ҳам 3 хонали хонадон соҳиби бўлди.\nЭлликқалъа тумани “Ақчакўл” овул фуқаролар йиғини ҳудудида яшовчи Ойжон Аязова ипотека кредити асосида бошланғич бадали Президентимиз томонидан тўлаб берилган уйлардан бирига кўчиб ўтди.\nПрезидентимиз раҳнамолигида мамлакатимиз бўйлаб амалга оширилаётган бундай эзгу ишлар барчага хурсандчилик бағишлаш билан бирга, айниқса, ўзгалар кўмагига муҳтож инсонларда ҳаётга қизиқишни оширмоқда, эртанги кунга ишончни мустаҳкамламоқда. Юртдошларимизни мамлакатимизда рўй бераётган ўзгариш ва янгиланишлар, бунёдкорлик ишларида янада фаол иштирок этишга руҳлантирмоқда.


Грозний шаҳрида ўтган бокс бўйича Ахмат-Ҳожи Қодиров хотирасига бағишланган халқаро турнир финалида Баҳодир Жалолов қозоғистонлик Айболди Дауренулини биринчи раундда ...\nСупероғир вазнда собиқ жаҳон чемпиони потенциал жанг олдидан рақиб ҳақида ўз фикрлари билан ўртоқлашди.\nбоксчи Флойд Мэйвезер қандай қилиб 10 сонияда икки миллион доллар ишлагани ҳақида ўзининг инстаграмида ёзди. «Бу ерда Мэйвезер ва Пакьяо реванш ... билан бўлғуси реваншни келишиб олиш учун келдим». Энди эса... боксчи ўз тили билан видео ғирт уйдирма эканини айтиб, камига шунинг ортидан ...\nйилнинг 7–21 сентябрь кунлари Россиянинг Екатеринбург шаҳрида бокс бўйича Жаҳон чемпионати бўлиб ўтади. Терма жамоаси мураббийлар штаби мусобақада Ўзбекистон шарафини ҳимоя қилувчи боксчилар номини маълум ... шарафини ҳимоя қилувчи боксчилар номини маълум қилди. Бу ҳақда бокс федерацияси матбуот хизмати хабар берди. Унга кўра, терма жамоа таркиби ...\nўтказилаётган бокс бўйича ўсмирлар ўртасидаги Осиё чемпионатида финал йўлланмасини қўлга киритган спортчилар номи маълум бўлди. Ярим финал босқичига боксчиларимиз ... қўлга киритди. Вакилларимиздан икки нафари ярим финалда ҳиндистонлик боксчиларга имкониятни бой бериб қўйди. Натижалар: -35 кг: Ҳумоюнмирзо ...\nкунларда Қувайтда бокс бўйича ўсмирлар ўртасида Осиё чемпионати бўлиб ўтмоқда. Айни пайтга келиб, ярим финалга йўл олган терма жамоа вакиллари номи маълум бўлди, ... деб хабар бермоқда МОҚ.Эътиборлиси, мусобақани бошлаган 14 нафар боксчимизнинг барчаси чорак финал жангини муваффақиятли ўтказиб, ғалаба ...\nБангкок шаҳрида бокс бўйича «Қирол кубоги» халқаро мусобақаси ўз якунига етиб бормоқда. Бироз аввал мусобақанинг дастлабки финал беллашуви ўтказилди, деб хабар ... финалида бўлгани каби бу гал ҳам зафар қучди. Шунингдек, боксчимиз олтин медаль қаторида ташкилотчилар томонидан 1500 АҚШ доллари ...\nШаҳрам Ғиёсов собиқ чемпион билан жанг қилади\nбокснинг супер енгил (-63,5 кг) вазн тоифасида рингга чиқаётган Шаҳрам Ғиёсов (8 та ғалаба, 6 та нокаут) август ойида ўзининг 9-жангини ўтказади. ... қилади. Маълумот учун, 35 ёшли Перес 10 йилдан буён профессионал боксда фаолият юритиб келади. Шу пайтгача у 4 бор ютқазган бўлса, барчасида ...\nЯрим финалгача фақат икки боксчимиз етиб келди\nБангкок шаҳрида бокс бўйича «Қирол кубоги» халқаро турнири ўтказилмоқда. Бир кунлик дам олишдан сўнг мусобақа беллашувлари яна давом этади, деб хабар берди МОҚ ...\nберганимиздек, 20-27 июль кунлари Таиланд пойтахти Бангкок шаҳрида бокс бўйича «Қирол кубоги» номли халқаро мусобақа бўлиб ўтади. Бўлажак ... қайси спортчимиз қатнашмайди. Шу тариқа, «Қирол кубоги»да 13 нафар боксчимиз иштирок этадиган бўлди. Таркибни яна бир эслатиб ўтамиз: Эркаклар:-49 ...\nиюль кунлари Таиланднинг Бангкок шаҳрида бокс бўйича халқаро мусобақа бўлиб ўтади. Жаҳоннинг етакчи мамлакатларидан ташриф буюрадиган чарм қўлқоп усталари қатори Ўзбекистон терма жамоаси ... жоиз, мусобақада эски вазн тоифалари амал қилади. Унда 14 нафар боксчимиз иштирок этиши белгилаб қўйилган. Терма жамоамиз таркиби билан ...\nбокснинг супер ўрта (-76,2 кг) вазн тоифасида фаолиятини бошлаган ўзбекистонлик Бектемир Мелиқўзиев (1-0, 1 КО) дебют жангини ўтказди. Лос-Анжелесда ... (1-0, 1 КО) дебют жангини ўтказди. Лос-Анжелесда профессионал боксдаги илк жангида шу вақтга қадар профессионал рингда 46 жанг ўтказган ...\nафсонавий «Маdison Square Garden» аренасида навбатдаги профессионал бокс жанги ташкил этилади. Унда мағлубият нималигини билмай келаётган ... этилади. Унда мағлубият нималигини билмай келаётган британиялик боксчи, амалдаги мутлоқ чемпион Энтони Жошуа (22-0, 21 КО) америкалик Энди ...\nпойтахти Боку шаҳри 24-27 май кунлари бокс бўйича яна бир халқаро мусобақага мезбонлик қилди. «Гейдар Алиевнинг 96 йиллиги»га бағишлаб ташкил этилган нуфузли мусобақада иштирок этган ... бағишлаб ташкил этилган нуфузли мусобақада иштирок этган ёш боксчиларимиз турнирни фантастик кўрсаткичлар билан якунлашди, деб хабар ...\n18 май куни профессионал бокснинг енгил (-61,2 кг) вазн тоифаси жангларини ўтказадиган Элнур Абдураимов ўзининг навбатдаги ғалабасини қўлга киритди. Танзаниялик боксчи ...


Шомуродов Россия Премьер-лигасининг юлдузларига қарши онлайн-футбол ўйнайди\n«Ростов» клубининг энг яхши тўпурари бўлиб турган ўзбекистонлик ҳужумчи Элдор Шомуродов Pro Evolution Soccer симуляторининг «Энг тезкор лига» онлайн-мусобақасида иштирок этади, дея хабар бермоқда клуб расмий сайти.\n«Россиянинг Sports.ru портали томонидан ташкил этилаётган PES виртуал футбол турнирида баҳслар Россия Премьер-лигасининг тўхтаб қолган 23-туридан давом эттирилади. «Энг тезкор лига» икки жадвалда олиб борилиб, биринчисида амалдаги чемпионат давом эттирилса, иккинчисида PESдаги 8 ўйин якунига кўра, алоҳида жадвал эълон қилинади.\nОнлайн-турнирда Элдор Шомуродов («Ростов») билан бирга Артём Дзюба («Зенит»), Яка Бийол (ЦСКА), Кристиан Нобоа («Сочи»), Дмитрий Скопинцев («Динамо») ва яна бир қатор футболчилар виртуал футболда курашишади. Бу мусобақа 28 март куни бошланиб, 5 апрелгача давом эттирилиши режалаштирилган. Ўйинлар ташкилотчи сайт томонидан трансляция қилинади», - дейилади хабарда.\nМаълумот учун, Россия Премьер-лигаси ўйинлари ҳам номаълум муддатгача тўхтатилган.


Ўқилди: 1 387\nАнатолий Виноградов романда италиялик бастакор ва скрипкачи Никколо Паганинининг машаққатли, зиддиятларга ва фожиаларга тўла ҳаёти, ўзи яшаб турган давр жамиятининг бу тенгсиз истеъдод соҳибига муносабати, беҳисоб азоб-уқубатларининг бадиий баёни ўз ифодасини топган.\nМуаллиф: Стефан Цвайг\nКитоб новелла ва ҳикоялардан иборат. Ҳикояларни ўқиб аёл қалби деб аталувчи ҳиссий тўлқинлар билан тўлиб тошган тилсимли уммоннинг туб-тубига назар ташлагандек, ундаги мафтункор жилвалар сирини англагандек бўласиз.\nШуҳрат Эргашевнинг “Уч буюк француз” китоби Франциянинг учта давлат арбоби, мамлакатнинг юксалишига улкан ҳисса қўшган ва шу сабабли француз халқининг улуғкишилари қаторидан жой олган, ўз номларини тарихда қолдирган шахслар — кардинал Ришелье, Наполеон Бонапарт ҳамда Шарль де Голль ҳаёти ва фаолиятига бағишланган.\nВилли Майнкнинг “Марко Полонинг ғаройиб саргузаштлари” қиссасини қайта ишлаб нашрга тайёрловчи А.Саъдулла.\nУшбу саёҳатномада ХIII асрда венециялик Марко Полонинг афсонавий мамлакатларга қилган кўп йиллик сафари тўғрисида ҳикоя қилинади.\nРоберт Стивенсоннинг “Хазиналар ороли” романини Иззат Аҳмедов қайта ишлаб нашрга тайёрлаган. Болаларга бағишлаб ёзилган саргузашт роман ўзининг ниҳоятда содда ва равон услубда баён этилганлиги билан ўқувчини беихтиёр саргузаштлар иштирокчисига айлантириб қўяди.\nЖюл Верннинг “Ўн беш ёшли капитан” асарини Малик Раҳмон ўзбек тилига таржима қилган. Асарда ўн беш ёшли капитан — Дик Сенднинг бир-биридан қизиқарли саргузаштлари қаламга олинади.\nНемис тилидан Янглиш Эгамова таржима қилган Йоҳанн Волфганг Гётенинг “Муҳаббатнома” романига “Ёш Вертернинг изтироблари”, “Ҳамроз диллар” романлари, таржимоннинг ушбу романлар ва унинг муаллифи хусусидаги илмий қарашлари жамланган мақолалар ҳамда Гёте ҳақидаги замондошларининг немис тилидан таржима қилинган хотиралари киритилган.\nТеодор Драйзернинг “Бахтиқаро Керри” романини русчадан Эркин Носиров таржима қилган. Асар жаҳон адабиёти дурдона асарлари қаторидан жой олган.\nРашод Нури Гунтекиннинг “Чолиқуши” романини туркчадан Мирзакалон Исмоилий ўзбек тилига ўгирган. Романда муҳаббатнинг соф, беғубор кўриниши ўз аксини топган.\nТаржимонлар: Нурали Қобул, Тоҳир Қаҳҳор ҳамда Анвар Жўрабоев.\nКитобдан “Ёлғизликнинг юз йили” романи ва “Ошкора қотиллик” қиссаси жой олган.


ЕОИИ: ҳамкорлик сари қадам — Review.uz\nЕОИИга кузатувчи сифатидаги иштирокимиз мамлакатимизда амалга оширилаётган кенг кўламли ислоҳотларга қандай таъсир кўрсатади? Бу каби саволлар кўпчиликни ўйлантириши табиий. Айтиб ўтиш мумкинки, кузатувчи мақомидаги иштирокимиз қарор қабул қилиш жараёнида бевосита иштирок этмасакда, бизга ЕОИИнинг ҳамма ишчи органларида бемалол фикр билдириш ҳуқуқини беради, дейди иқтисод фанлари доктори, профессор Нодир Жумаев.\nХабарингиз бор, Олий Мажлис депутатлари ва сенаторлари томонидан Ўзбекистоннинг Евроосиё иқтисодий иттифоқи билан ҳамкорлиги тўғрисидаги тегишли қарори қабул қилинди. Ўтказилган муҳокамалар ва таҳлиллар асосида овоз берувчиларнинг асосий қисми мамлакатимизнинг мазкур тузилма таркибида «кузатувчи давлат» мақомида иштирок этиш таклифини маъқуллади.\nМазкур позицияда Ўзбекистон қандай намоён бўлади, мамлакатимизда амалга оширилаётган кенг кўламли ислоҳотларга кузатувчи сифатидаги иштирокимиз қандай таъсир кўрсатади? Бу каби саволлар кўпчиликни ўйлантириши табиий. Айтиб ўтиш мумкинки, кузатувчи мақомидаги иштирокимиз қарор қабул қилиш жараёнида бевосита иштирок этмасакда, бизга ЕОИИнинг ҳамма ишчи органларида бемалол фикр билдириш ҳуқуқини беради.


Британия парламент сайловларидаги давомат чорак асрдаги энг юқориси бўлди\n17:51 / 09.06.2017\nБуюк Британияда бўлиб ўтган навбатдан ташқари парламент сайловлари давомати 68,7 фоизни ташкил этди ҳамда сўнгги 25 йилдаги энг юқори кўрсаткич бўлди, деб ёзмоқда Daily Express газетаси.\nНашр маълумотларига кўра, 32,2 млн британиялик овоз берган, умуман, Бирлашган қиролликда 46,9 млн фуқаро овоз бериш ҳуқуқига эга. Бундан аввал, аҳолининг сиёсий фаоллиги 1992 йилда кузатилган бўлиб, ўшанда 33,6 млн киши фуқаролик ҳуқуқидан фойдаланган эди.\nБундан ташқари, сайлов натижасига кўра, Лейбористлар партияси 1997 йилдан буён илк маротаба парламентдаги ҳолатини яхшилаб олди ва қўшимча депутатлик мандатларига эга бўлди.\nДастлабки ҳисоб-китобларга биноан, Консерватив партия ҳукмрон етакчиликни бой берган. У янги парламентда 650 ўринли Умумий палатада 318 депутатлик курсисига эга бўлади. Лейбористларнинг 261 аъзоси парламент қуйи палатасида фаолият юритади. "Либерал демократлар" партиясининг 12 аъзоси парламентда ишлай олади. Шотландия миллий партияси 35 халқ вакилини Умумий палатага юборади.\nОвозларни санаш давом этмоқда.\nБуюк Британия парламент сайловлари\nСорос Brexit’га халақит бериш учун пул ажратди